GELOMBANG KETIGA COVID-19 LEBIH BESAR JIKA RAKYAT TIDAK KISAH – KP KESIHATAN

KUALA LUMPUR: Rakyat Malaysia diminta mematuhi Perintah Kawalan Pergerakan berkuatkuasa hari ini, bagi membendung penularan wabak COVID-19 dan mengelakkan gelombang ketiga jangkitan yang lebih besar.

Ketua Pengarah Kesihatan, Datuk Dr Noor Hisham Abdullah dalam catatan rayuannya di Facebook hari ini berkata, semua pihak seharusnya duduk di rumah dan jarakkan diri daripada orang lain.

“Kita mempunyai peluang yang tipis untuk memutuskan rangkaian jangkitan COVID-19.

“Bantulah KKM (Kementerian Kesihatan Malaysia) dengan memainkan peranan anda, kerana setiap individu bertanggungjawab untuk mengambil segala langkah berjaga-jaga demi keselamatan diri dan keluarga,” katanya.

Perdana Menteri, Tan Sri Muhyiddin Yassin sebelum ini mengumumkan Perintah Kawalan Pergerakan sehingga 31 Mac depan dikuatkuasakan di bawah Akta Pencegahan dan Pengawalan Penyakit Berjangkit 1988 dan Akta Polis 1967 bagi mengekang penularan COVID-19.

Virus yang diistiharkan sebagai pandemik global oleh Pertubuhan Kesihatan Sedunia (WHO), setakat ini mengorbankan dua warga Malaysia dengan 673 kes jangkitan.

Noor Hisham merayu rakyat Malaysia supaya mengambil perintah kawalan pergerakan secara serius dengan tidak keluar dari rumah.

“Kegagalan bukan pilihan di sini. Jika tidak, kita mungkin menghadapi gelombang ketiga virus ini, yang seterusnya akan menjadi lebih besar seperti tsunami, lebih-lebih lagi jika kita mempunyai sikap tidak kisah,” katanya.

Walaupun majoriti rakyat menurut perintah kawalan pergerakan itu, masih terdapat laporan orang ramai di beberapa lokasi yang berkumpul dan makan di restoran, sekali gus meningkatkan risiko penularan wabak merbahaya itu. — AlHijrah Online


KRISIS SEDEKAD MB TERENGGANU

KRISIS POLITIK MEMBABITKAN JAWATAN MENTERI BESAR BUKAN SUATU PERKARA BARU DI TERENGGANU. PELBAGAI KEMELUT DALAMAN TIMBUL SEJAK KEKALAHAN BARISAN NASIONAL (B-N) PADA 1999 YANG MENYAKSIKAN PAS MEMERINTAH KERAJAAN NEGERI SELAMA SATU PENGGAL SEHINGGA 2004.

SELANJUTNYA :

WALAUBAGAIMANAPUN DALAM HAL INI PERLU KITA RENUNG SEJENAK APA YANG TELAH DISAMPAIKAN OLEH BAGINDA S.A.W AGAR KRISIS INI DAPAT DISELESAIKAN DENGAN BAIK.


Amal Team: Sinar di tengah kelam duka

ANDA menghadapi kematian pasangan, sedang berdukacita atas pemergiannya
yang tiba-tiba, atau kehilangan orang tersayang yang tidak pernah tersangkakan
dalam sekelip mata. Dalam kesedihan yang bukan sedikit itu, anda kebingungan
mahu bertindak, sementelah pula wang tunai tiada di tangan, atau sememangnya
tiada wang langsung untuk pengurusan jenazah. Manakala dunia masakini, semua
perkhidmatan memerlukan wang ringgit.

Pada waktu sebeginilah, kehadiran insan yang berpekerti mulia mampu
menghilangkan sedikit sebanyak duka nestapa yang sedang ditanggung. Nama Mohd
Zulkhairi Zainol dan pasukan Amal Teamnya kini sedang meniti dari bibir ke
bibir insan marhaen atau sesiapa sahaja yang memerlukan khidmat pengurusan
jenazah yang “tidak cekik darah”.

Memahami tanggungjawab menguruskan jenazah secara fardhu kifayah serta
prinsip memudahkan urusan sesama manusia, Mohd Zulkhairi atau lebih masyhur
dengan nama Hery sentiasa menghulurkan bantuan melalui kerja amal bersama
pasukan kecilnya.

Pernah suatu ketika Hery berhadapan dengan kisah sedih seorang lelaki
yang tidak mampu membayar caj RM2,000 untuk urusan pengebumian isteri tercinta.
Kisah yang disiarkan oleh mStar itu memperlihatkan betapa berharganya
pertolongan Hery dan rakan-rakannya membantu menyelesaikan urusan lelaki
tersebut dengan kos paling minima.

Pengkebumian isterinya berjaya diuruskan dengan baik hanya dengan caj
RM450 berbanding RM2,000 yang dikenakan terhadapnya sebelum itu.

Bukan sekadar menguruskan jenazah, Amal Team juga berusaha menyelesaikan
kes yang merentas sempadan negara. Mereka pernah menolong seorang anak untuk
membawa pulang jenazah ibunya yang meninggal dunia di Australia setelah
mengumpulkan dana sebanyak RM31,000 yang disalurkan terus ke akaun bank milik
anak Allahyarham.

Jenazah Siti Patimah Mohamad Nor yang telah pergi ke Australia bagi
meraikan Aidilfitri bersama anaknya sebelum meninggal dunia pada 11 Jun di
negara tersebut berjaya dibawa pulang atas usaha Amal Team.

Dua bentuk pertolongan Amal Team ini adalah sebahagian bukti bahawa masih kedapatan insan berhati mulia dalam situasi masyarakat hari ini yang sangat mementingkan diri dan nilai materi semata-mata.

Segolongan kecil insan berperibadi sebeginilah yang perlu kita uar-uarkan untuk dijadikan contoh ikutan masyarakat, sebelum manusia benar-benar menjadi ‘robot’ yang tiada lagi perasaan dalam keterujaan menyediakan diri menghadapi Revolusi Industri ke-4.


SESI PEMBELAJARAN SECARA BERSEMUKA PELAJAR SEKOLAH MENENGAH BERMULA 4 APRIL

KUALA LUMPUR: Kesemua pelajar sekolah menengah kecuali sekolah berasrama penuh, perlu hadir ke sekolah secara bersemuka bermula 4 April tanpa sebarang penggiliran.

Bagaimanapun, Menteri Kanan Pendidikan Senator Datuk Dr Mohd Radzi Md Jidin berkata, sesi persekolahan Penggal 1, Kalendar Akademik Sesi 2022/2023 bagi pelajar sekolah menengah akan dimulakan secara pengajaran dan pembelajaran di rumah (PdPR) dahulu selama dua minggu bermula 21 Mac.

Jelasnya, ketetapan tersebut juga diguna pakai kepada pelajar berkeperluan khas (MBK) di Sekolah Menengah Kebangsaan Pendidikan (SMKPK), Sekolah Menengah Pendidikan Khas Vokasional (SMPKV) dan Program Pendidikan Khas Integrasi (PPKI).

“Pelajar kelas peralihan, Tingkatan Satu hingga Enam, pra universiti, International Baccalaureate Diploma Programme (IBDP) serta kelas peperiksaan antarabangsa yang setara turut hadir secara bersemuka tanpa penggiliran,” katanya menerusi video yang dimuat naik di laman Facebook, hari ini.

Bagi sekolah berasrama penuh, Radzi menjelaskan pelajar yang dibenarkan masuk ke asrama pada 4 April ialah pelajar Tingkatan 2, 3, 4, 5 dan Pra-Universiti, IBDP serta kelas peperiksaan antarabangsa yang setara.

“Manakala pelajar Tingkatan 1 yang berjaya masuk ke sekolah berasrama penuh perlu memilih sama ada menjalani PdPR atau menumpang di sekolah harian yang berdekatan kediaman sehingga tarikh kemasukan ke berasrama diumumkan,” jelasnya.

Sementara itu bagi sekolah swasta berasrama penuh yang mempunyai kapasiti untuk menguruskan keseluruhan pelajar juga boleh beroperasi sepenuhnya termasuk murid baharu Tingkatan Satu.

Bagi sekolah rendah yang mempunyai murid lebih 600 orang, murid yang akan hadir tanpa penggiliran melibatkan MBK di sekolah kebangsaan pendidikan khas (SKPK) dan Program Pendidikan Khas Integrasi (PPKI) termasuk murid prasekolah, Tahun 1, Tahun 2, Tahun 6 serta semua murid bawah program Rancangan Makanan Tambahan (RMT).

Katanya, bagi murid Tahun 3, Tahun 4 dan Tahun 5 pula akan hadir secara penggiliran dan ketetapan sama turut terpakai bagi sekolah swasta, ekspatriat dan antarabangsa.–AlHijrah Online


KERAJAAN SEDANG MUKTAMAD AKSES PENGELUARAN AKAUN FLEKSIBEL KWSP – AHMAD MASLAN

KUALA LUMPUR: Kerajaan sedang memuktamadkan akses pengeluaran bagi Akaun Fleksibel Kumpulan Wang Simpanan Pekerja (KWSP), kata Timbalan Menteri Kewangan I Datuk Seri Ahmad Maslan hari ini.

“Mulai tahun hadapan, kerajaan membuka satu lagi akaun kepada pencarum KWSP iaitu Akaun Fleksibel. Bagaimana kaedahnya, berapa peratus daripada simpanan boleh masuk dalam Akaun Fleksibel…itu semua belum lagi diputuskan.

“Tetapi tujuannya adalah untuk membantu pengeluaran ketika kecemasan,” beliau berkata demikian ketika menjawab Datuk Mohd Fasiah Mohd Fakeh (Sabak Bernam-BN) mengenai pengeluaran bersasar oleh pencarum KWSP di Dewan Rakyat hari ini.

Ketika pembentangan Belanjawan 2024 baru-baru ini, Perdana Menteri Datuk Seri Anwar Ibrahim mengumumkan bahawa Akaun Fleksibel KWSP sebagai akaun baharu yang boleh diakses ahlinya pada bila-bila masa.

Anwar yang juga Menteri Kewangan berkata akaun ahli KWSP akan distrukturkan semula untuk memperkasakan simpanan persaraan.

Dalam pada itu, Ahmad berkata jumlah pelaburan KWSP di pasaran domestik dijangka akan meningkat kepada RM700 bilion pada akhir 2023, iaitu peningkatan sebanyak 9.0 peratus berbanding pada tahun 2022.

Menurutnya, KWSP akan terus memberi keutamaan dalam pelaburan domestik dengan membahagikan sebahagian besar dana tahunannya kepada pasaran tempatan untuk pelaburan domestik termasuk dalam bentuk pasaran wang di bank-bank tempatan.

Setakat bulan Jun 2023, jumlah keseluruhan pelaburan KWSP dalam pasaran domestik adalah sebanyak RM665 billion.

“Pelaburan KWSP adalah berpandukan alokasi dana yang ditetapkan oleh panel pelaburan KWSP pada setiap tahun. Untuk tempoh 2018-2022, KWSP telah memperuntukkan purata melebihi 80 peratus daripada jumlah peruntukan dana tahunan untuk dilaburkan dalam pasaran domestik.

“Pada 2023, sebanyak RM97 billion atau 83 peratus daripada jumlah alokasi dana tahunan telah diperuntukan,” katanya.

Beliau berkata bagi tempoh 2022-2024, antara pelaburan yang diberi fokus adalah instrumen berpendapatan tetap sebanyak 45.5 peratus, ekuiti tersenarai (42.5 peratus), ekuiti persendirian (3.0 peratus), aset nyata (6.0 peratus) dan instrumen pasaran wang (3.0 peratus).

Sementara itu, menjawab soalan Khairil Nizam Khirudin (Jerantut-PN) mengenai pemasangan mesin pengeluaran automatik di Batu Balai, Felda Lepar di Pahang, Ahmad berkata Kementerian Kewangan dan pihak bank akan terus berusaha untuk memperluaskan inisiatif perkhidmatan bank bergerak.

Beliau berkata penumpuan kawasan bagi menempatkan bank bergerak itu mengikut kesesuaian lokasi, infrastruktur dan persekitaran.

“Selain itu, kerajaan turut menggalakkan rakyat menggunakan perbankan secara digital, urus niaga perbankan boleh dilakukan pada bila-bila masa secara selamat,” kata Ahmad.–AlHijrah Online


IKIM TERBIT BUKU BANTU KELUARGA MALAYSIA URUS KEWANGAN

KUALA LUMPUR: Institut Kefahaman Islam Malaysia (IKIM) menerbitkan buku ‘Literasi Kewangan Islam Di Malaysia’ sebagai usaha membantu Keluarga Malaysia bagi membina kembali kekuatan ekonomi dalam masyarakat serta negara.

Menurut Menteri di Jabatan Perdana Menteri (Hal Ehwal Agama) Senator Idris Ahmad, penerbitan buku tersebut sejajar dengan tema pentadbiran hal ehwal Islam yang dibawa iaitu ‘Bersama Agensi Islam Menyantuni Keluarga Islam Mendepani COVID-19’.

Katanya, penerbitan buku tersebut pada masa yang tepat selain memberi manfaat kepada pembaca dalam menguruskan kewangan dengan betul.

“Untuk membina ‘khayra ummah’, umat Islam memerlukan kekuatan harta dan pengurusan kewangan yang baik.

“Usaha yang dibuat oleh IKIM, UKM dan AKPK melalui penerbitan buku ini boleh dianggap sebagai satu usaha yang boleh membawa Keluarga Malaysia untuk keluar daripada kesempitan hidup akibat pandemik COVID-19,” katanya dalam pelancaran perasmian buku tersebut secara dalam talian di IKIMfm.

Idris berkata demikian selepas sesi wawancara Khas bertajuk ‘Kefahaman Islam Dalam Membawa Gagasan Keluarga Malaysia’ di saluran radio tersebut.

Turut hadir Timbalan Ketua Pengarah IKIM Dr Zaidi Ismail dalam majlis yang sama.

Penerbitan buku tersebut dengan kerjasama Universiti Kebangsaan Malaysia (UKM) dan Agensi Kaunseling dan Pengurusan Kredit (AKPK).

Sebagai rekod, statistik terkini menunjukkan kadar celik kewangan dalam kalangan masyarakat Malaysia masih rendah iaitu sekitar 36-40 peratus berbanding 59 peratus bagi Singapura dan lebih 70 peratus bagi negara-negara Pertubuhan Kerjasama dan Pembangunan Ekonomi atau Organisation For Economic Operation And Development (OECD).


USAHA KERAJAAN MARTABAT BAHASA MELAYU BERI IDENTITI KEPADA GENERASI AKAN DATANG

BANGI: Usaha kerajaan pimpinan Perdana Menteri Datuk Seri Ismail Sabri Yaakob mengangkat bahasa Melayu sebagai bahasa rasmi di dalam negara dan antarabangsa adalah langkah jitu yang memberi identiti serta gesaan nasional kepada generasi akan datang, kata Yang Dipertua Dewan Negara Tan Sri Dr Rais Yatim.

Beliau berkata sekiranya bahasa itu tidak diutamakan seperti yang dikehendaki Perkara 152 Perlembagaan Persekutuan menerusi Akta Bahasa Kebangsaan, maka rakyat akan tercicir seperti ‘hilang bahasa hilang budaya, hilang budaya hilang negara’.

“Bahasa Melayu sebagai bahasa kebangsaan kita jangan apologetic lagi. Kita terus jalan dan wujudkan istilah-istilah bahasa kebangsaan semula. Dulu banyak tentang kejuruteraan, perubatan dan teknikal tetapi sekarang buku-buku itu menampung habuk di almari.

“Kita hidupkan balik dewan bahasa dengan perkasa, hidupkan balik pengajaran bahasa dengan semua kemurniaan seperti pantun, seloka, gurindam, perumpamaan dan peribahasa. Dengan kemunculan azam baharu kerajaan ini, saya yakin kita akan maju tapi jangan seperti air bah,” katanya.

Bercakap kepada pemberita selepas melancarkan Majlis Kenduri Budaya Universiti Kebangsaan Malaysia (UKM) dan penubuhan Tabung Istana Puteri Bongsu di sini hari ini, Rais berkata Akta Bahasa Kebangsaan yang wujud sekarang perlu diterjemahkan dalam usaha memartabatkan bahasa kebangsaan yang mencerminkan identiti sendiri.

Dalam pada itu, beliau berkata pantun harus diiktiraf sebagai bukan sahaja literasi dunia tetapi juga tamadun asal kepada penduduk rantau ini khasnya wilayah nusantara dan harus dijadikan sebagai suatu elemen atau unsur dalam budaya.

“Kementerian Pendidikan harus melihat semula pendidikan tanah air sama ada ia mengandungi unsur warisan ataupun tidak. Sekiranya tidak ada maka perlu ditambah kepada ilmu sedia ada tetapi tidak boleh didiamkan sahaja,” katanya.

Selain itu, Rais menyeru supaya satu pusat budaya cerminan kehidupan bandar Melayu diwujudkan contohnya di Kenny Hills, Damansara atau Kampung Baru seperti yang diwujudkan bangsa lain seperti India di Brickfields dan masyarakat Cina di Jalan Petaling.

Pada majlis itu, Rais selaku Pengasas Yayasan Budi turut menyumbangkan RM50,000 kepada Tabung Istana Puteri Bongsu sebagai dana permulaan bertujuan menaja aktiviti kemasyarakatan berasaskan warisan ketamadunan Melayu, menubuhkan galeri artifak alam Melayu, menghidupkan suasana kawasan sekeliling dengan kawasan rekreasi yang bersesuaian dengan suasana istana lama seperti berkuda, memanah dan permainan tradisional Melayu.–AlHijrah Online


DANA MENCUKUPI UNTUK TERUSKAN SUBSIDI BAHAN API

KUALA LUMPUR:  Kerajaan masih memiliki dana yang mencukupi untuk menyediakan subsidi bahan api kepada rakyat meskipun peningkatan harga minyak mentah global.

Menteri Kewangan Tengku Datuk Seri Zafrul Abdul Aziz berkata kerajaan masih ada wang mencukupi untuk menyokong rakyat dari segi melindungi mata pencarian mereka terutamanya kumpulan rentan.

“Sasaran inflasi kita (tahun ini) masih dalam jajaran yang kita nyatakan sebelum ini — antara 2.3 dan 3.3 peratus,” katanya kepada pemberita selepas pelancaran Rangka Kerja & Sasaran Kemampanan Khazanah: Melabur dalam Peralihan Mampan 2022,  di sini, hari ini.

Bagaimanapun, Tengku Zafrul berkata kerajaan akan terus memantau harga minyak global untuk melihat pelan jangka panjang, yang mana satu daripadanya adalah untuk melaksanakan subsidi bersasar.

“Seperti yang kerajaan nyatakan sebelum ini, amaun subsidi bagi tahun in dijangka mencecah RM70 bilion, bermakna subsidi bahan api akan mencecah RM30 bilion. Kita membuat unjuran berasaskan kepada harga minyak Brent. Bulan lepas (Mei), ia (subsidi bahan api) telahpun mencecah RM5 bilion sebulan.

“Bagaimanapun, pada masa ini kerajaan akan terus memperuntukkan subsidi. Kita masih dapat membantu rakyat menerusi subsidi, jadi kita akan teruskan,” katanya.

Sementara itu, katanya, kerajaan tidak berhasrat meminta dividen tambahan daripada Petronas untuk menanggung subsidi buat masa ini.

“Kita akan melihat semua (pilihan). Daripada hasil kerajaan, Alhamdulillah, ia semakin meningkat kerana hasil kita juga bergantung kepada harga komoditi. Syarikat seperti Petronas juga mengumumkan kedudukan kewangan mereka yang kukuh (namun) sama ada kami akan meminta lebih banyak dividen daripada Petronas, kita belum bincangkan lagi.

“Hasil kerajaan juga meningkat walaupun kenaikannya tidak setinggi peningkatan subsidi. Kita akan terus memantau kerana ia bukan hanya fenomena di Malaysia sahaja tetapi juga di seluruh dunia,” katanya. – AlHijrah Online


CALON PRU15 DITAHAN MUAT NAIK VIDEO GUNA SENJATA API TANPA LESEN

KUALA LUMPUR: Polis menahan seorang calon Pilihan Raya Umum ke-15 (PRU15) bagi membantu siasatan berhubung kes penggunaan senjata api tanpa lesen serta kebenaran, yang videonya dimuat naik di media sosial.

Timbalan Ketua Polis Daerah Petaling Jaya Supt Ku Mashariman Ku Mahmood berkata wanita berusia 28 tahun itu ditahan bersama rakannya, seorang lelaki berumur 41 tahun di Petaling Jaya, Selangor, kira-kira 10.20 malam tadi.

Beliau berkata tangkapan itu dibuat selepas pihaknya menerima laporan 6.53 petang semalam, berhubung kejadian seorang warga tempatan memuat naik klip melakukan latihan menembak tanpa kebenaran di Lapang Sasar Kelab Menembak Selangor di media sosial.

Katanya, klip video tersebut dimuat naik oleh pengguna @nurfathiahsyazwana di dua platform media sosial miliknya iaitu Tiktok dan Instagram.

“Polis turut merampas sepucuk pistol jenis Glock 19, satu kelopak peluru jenis Glock, 12 butir peluru hidup, kad Persatuan Menembak Selangor dan telefon bimbit bagi membantu siasatan,” katanya dalam kenyataan hari ini.

Ku Mashariman berkata kedua-dua individu itu ditahan reman empat hari sehingga 11 Dis ini bagi membantu siasatan mengikut Seksyen 8(A), 8(B) dan 41 Akta Senjata 1960 serta Seksyen 233 Akta Komunikasi dan Multimedia 1998. –AlHijrah Online


MALAYSIA TIDAK TOLAK ANSUR PERBUATAN BAKAR TEKS, BUKU AGAMA

KUALA LUMPUR: Malaysia tidak akan bertolak ansur dengan perbuatan membakar buku atau teks agama termasuk al-Quran, Injil dan teks agama Hindu kerana rakyat Malaysia menghargai kemanusiaan dan menghormati hak setiap individu, kata Perdana Menteri Datuk Seri Anwar Ibrahim.

Mengutuk sekeras-kerasnya tindakan ahli politik pelampau kanan Sweden-Denmark, Rasmus Paludan yang membakar naskhah al-Quran di Sweden, Anwar berkata terdapat begitu banyak salah faham dan prasangka terhadap agama di seluruh dunia termasuk Islam.

“Apa yang anda ingin buktikan? Bahawa anda adalah sekular, menentang Islam atau menentang agama namun apa yang sebenarnya digambarkan adalah kemerosotan nilai dan kemanusiaan nilai,” kata beliau ketika melancarkan buku ‘Knowledge, Tradition and Civilisation: Essays In Honour of Prof Osman Bakar’ di Institut Antarabangsa Pemikiran dan Peradaban Islam, Universiti Islam Antarabangsa Malaysia (ISTAC-IIUM) di sini hari ini.

Oleh itu, Anwar berkata beliau telah meminta Menteri Luar Datuk Seri Dr Zambry Abd Kadir memanggil Duta Sweden dan menyampaikan perasaan jijik Malaysia terhadap toleransi perbuatan membakar al-Quran di negara mereka.

Paludan, ketua parti pelampau kanan Denmark Stram Kurs, dibenarkan membakar al-Quran pada Sabtu lepas di luar Kedutaan Turkiye di Stockholm dan insiden itu mencetuskan kemarahan dunia Islam.

Perdana Menteri berkata Malaysia menyokong Presiden Turkiye Recep Tayyip Erdogan atas kenyataan agresifnya terhadap perbuatan seorang ahli politik anti-Islam di Sweden.

“Tiada sebab untuk mencetuskan sentimen ummah tetapi kita cuba mendidik orang ramai. Malah dalam masyarakat kita, terdapat kecenderungan untuk menghasut pembenci kaum … Kita perlu menanganinya. Inilah cabaran dalaman yang kita hadapi,” kata beliau.

Anwar yang menganggap perbuatan membakar al-Quran sebagai tindakan tidak bertamadun, turut merayu orang ramai supaya meneruskan bantahan dan meluahkan rasa jijik sambil menerimanya sebagai cabaran untuk menghormati komitmen bagi memastikan mesej al-Quran berterusan.

Sementara itu, mengulas mengenai cadangan supaya kurikulum atau mata pelajaran peradaban Islam dikaji semula, Anwar berkata perkara itu perlu diberi perhatian agar cabang ilmu itu benar-benar memberi kefahaman mendalam dengan mesej Islam khususnya soal nilai, akhlak, kemanusiaan dan universal.

Ditanya mengenai tindakan sesetengah pihak menggunakan agama untuk kepentingan mereka, beliau berkata langkah pemerkasaan kurikulum mata pelajaran itu diharap dapat menerapkan tradisi pembelajaran secara kritis dan semua isu berbangkit perlu dirujuk kepada hadith dan Al-Quran.

“Ini semua orang dalam tazkirah buat fatwa masing-masing. Apabila kita tegur, dia kata kita anti-ulama, ini tidak benar. Kalau guru agama itu… jika buat kenyataan yang salah itu mesti ditegur.

“Kalau tidak (hanya) oleh kerana dia tokoh parti dan ulama, kenyataan dia semua benar. Islam tidak pernah mengajar kita begitu itu sebabnya pendidikan Islam itu harus memberi kefahaman yang lebih mendalam… ,” kata beliau.–AlHijrah Online


PEMBENTANGAN BAJET 2023 BUKAN SIA-SIA, WALAUPUN SEKIRANYA PARLIMEN DIBUBAR

KUALA LUMPUR: Pembentangan Bajet 2023 hari ini bukanlah sia-sia walaupun sekiranya Parlimen dibubarkan kerana ia menumpukan kepada hala tuju masa depan negara, kata Menteri Kewangan Tengku Datuk Seri Zafrul Abdul Aziz.

“Laporan ekonomi menjelaskan tentang kedudukan kita pada hari ini dan hala tuju kita pada masa depan dari segi keluaran dalam negara kasar (KDNK).

“Sebagai contoh, defisit fiskal dijangka berada pada 5.8 peratus daripada KDNK bagi 2022 dan terus berkurangan kepada 5.5 peratus daripada KDNK pada 2023,” katanya pada sidang media selepas membentangkan Bajet 2023 di Parlimen, hari ini.

Beliau berkata demikian apabila ditanya tentang relevannya pembentangan belanjawan tersebut di tengah-tengah desus desas mengenai pembubaran Parlimen.

Sebelum ini, pada 1999, Parliamen dibubarkan selepas belanjawan dibentangkan. Selepas pilihan raya, belanjawan dibentangkan semula kepada Kabinet.

Selain itu, katanya, Bajet 2023 juga akan memperkukuh pemulihan dan daya tahan ekonomi serta melaksanakan pembaharuan menyeluruh melalui pendekatan kerajaan iaitu responsif, bertanggungjawab dan reformis.

“Pada pandangan saya, bajet ini dari Keluarga Malaysia kepada Keluarga Malaysia yang telah mengambil kira pandangan segenap lapisan pemegang kepentingan,” katanya.

Tengku Zafrul berkata lebih 200 sesi libat urus bersama kerajaan negeri, kementerian dan sektor berkepentingan telah dilaksanakan dengan lebih 250 memorandum diterima dan 12,000 cadangan diterima dari masyarakat.

“Pembaharuan ekonomi yang ditekankan dalam Bajet 2023 menyasarkan semua rakyat Malaysia mendapat impak dan manfaat lebih besar serta membuka peluang pekerjaan dan pendapatan yang lebih baik,” katanya.

Mengulas lanjut mengenai ekonomi dunia, beliau berkata, belanjawan seterusnya akan memberikan tumpuan kepada isu-isu yang dapat menangani kelembapan ekonomi global yang dijangka berlaku tahun depan.

Tabung Kewangan Antarabangsa (IMF) dan Bank Dunia juga telah menurunkan unjuran mereka bagi 2023 berikutan jangkaan ekonomi dunia yang agak mencabar pada tahun depan berbanding tahun ini.–AlHijrah Online


WANITA 92 TAHUN DI TURKI SEMBUH DARIPADA COVID-19

IZMIR: Seorang wanita berusia 92 tahun sembuh daripada koronavirus selepas dirawat di hospital di Turki, demikian laporan agensi berita Anadolu.

Mukaddes Adiyaman dirawat di Hospital Izmir Egepol pada 14 April lalu selepas mengalami demam dan batuk berterusan, sebelum disahkan positif COVID-19.

Susulan proses rawatan berterusan, Adiyaman didiscaj dari hospital semalam.

Warga emas itu memberitahu beliau panik pada peringkat permulaan, namun merasa lega selepas diberikan penjagaan baik oleh petugas hospital.

Ketua hospital itu, Dr Hasan Murat Celik berkata kesemua hospital awam dan swasta di Turki bekerjasama dalam menangani wabak itu secara efektif.

“Kita lihat jumlah kes dan kadar kematian semakin menurun,” kata Dr Celik sambil menegaskan kelengkapan dan petugas perubatan di negara itu adalah mencukupi untuk berdepan wabak itu.

Setakat Selasa malam, Turki merekodkan 129,491 kes koronavirus dengan 73,285 individu sembuh. Sebanyak 3,520 kes pula menyebabkan kematian. — Terjemahan AlHijrah Online


20 maut dalam serangan  tentera Afghanistan

KUALA LUMPUR  –  Serangan udara tentera Afghanistan yang menyasarkan komander Taliban di wilayah Kunar di Kabul, Afghanistan  kelmarin mengakibatkan 20 orang awam termasuk 12 kanak-kanak maut.

Menurut Reuters, serangan itu  merupakan siri operasi yang menyasar Komander Sharif Mawiya  yang dipercayai menjadi fasilitator bersama militan Al-Qaeda.

Gabenor Kunar, Abdul Satar Mirzakwal  dipetik sebagai berkata, operasi tersebut dijalankan tentera Afghanistan di Daerah Sheltan telah membunuh 38 Taliban dan ahli Al-Qaeda termasuk empat warga asing disamping mencederakan 12 orang.

“Kita juga telah menghantar pasukan pencarian ke tempat sasaran bagi mendapatkan maklumat lanjut,” katanya kepada Reuters.

Mengikut data Pertubuhan Bangsa-Bangsa Bersatu (PBB), sebanyak 313 orang awam terbunuh dan 336 cedera dalam serangan udara oleh Amerika Syarikat dan Afghanistan sehingga September lalu.

Ahli Majlis Wilayah itu, Abdul Latif Fazly  pula memberitahu, mangsa-mangsa terdiri daripada lapan wanita dan 12 kanak-kanak terbunuh serta 15 orang awam lain cedera dalam insiden berkenaan.

Sementara itu  jurucakap misi ‘Resolute Support’  yang diketuai Pertubuhan Perjanjian Atlantik Utara (NATO) menjelaskan bahawa mereka tidak melancarkan serangan udara di Kunar ketika masa kejadian berkenaan.


COVID-19: 508 LAGI KES BAHARU DAN 71 KEMATIAN DILAPORKAN DI CHINA

BEIJING: 508 kes baharu COVID-19 dengan 71 kematian dilaporkan pada Isnin, demikian menurut Pihak Berkuasa Kesihatan China.

Laporan itu diterima dari 31 wilayah dan di Xinjiang Production and Construction Corps, lapor agensi berita Xinhua memetik pihak berkuasa itu.

Sebanyak 68 kematian direkodkan di wilayah Hubei, dua kes di Shandong dan satu kes di Guangdong.


OPERASI KILANG ARAK DIBATALKAN – ISMAIL SABRI

KUALA LUMPUR: Kerajaan memutuskan kelulusan bagi operasi kilang arak Heineken dan Carlsberg ketika Perintah Kawalan Pergerakan (PKP) dibatalkan.

Menteri Kanan (Keselamatan) Datuk Seri Ismail Sabri Yaakob berkata, keputusan itu dibuat mesyuarat kabinet hari ini dipengerusikan Perdana Menteri, Tan Sri Muhyiddin Yassin.

“Mesyuarat Khas Kabinet hari ini dipengerusikan Perdana Menteri Tan Sri Muhyiddin Yassin telah memutuskan kelulusan operasi kilang ini dibatalkan,” katanya pada sidang media harian PKP di Putrajaya yang disiarkan stesen televisyen tempatan hari ini.

Ismail Sabri berkata kedua-dua syarikat itu juga akan diberikan surat untuk memaklumkan berkenaan pembatalan kelulusan sebelum ini.

“Kementerian Perdagangan Antarabangsa dan Industri (MITI) akan mengeluarkan surat pembatalan serta merta,” katanya.

Berita mengenai surat pelepasan untuk kedua-dua kilang itu menjalankan operasi viral di media sosial semalam

Ismail Sabri berkata perkara itu menimbulkan persoalan dalam kalangan rakyat tentang kelulusan beroperasi terbabit.

Beliau berharap isu berkenaan kilang arak itu tidak akan dibangkitkan lagi susulan pembatalan kelulusan itu. — AlHijrah Online/Zaim Zamani


PEMBINAAN MURTADHA DAKWAH CENTRE MASUK FASA KEDUA

SUNGAI PETANI: Pembinaan pusat sehenti 24 jam, Murtadha Dakwah Centre di Sungai Layar di sini kini memasuki fasa kedua dan dijangka siap sepenuhnya menjelang 2025.

Pusat komuniti Islam pertama bertaraf antarabangsa itu bukan sahaja menyediakan masjid 24 jam, malah turut menawarkan pelbagai perkhidmatan secara percuma kepada orang ramai.

Pengarah Urusan MADAD, Mohammad Yaakub Yusra Mohd Yusof berkata, pusat komuniti yang dibangunkan di kawasan seluas tiga hektar itu bakal dilengkapi rumah warga emas, tahfiz integrasi, pengurusan jenazah, stadium e-sukan serta hub memanah dan berkuda.

“Semua orang boleh datang ke MADAD secara percuma. Masjid yang dibina juga dilengkapi pusat jagaan kanak-kanak untuk memudahkan ibu bapa menunaikan solat.

“Pembinaan MADAD juga bersifat mesra musafir di mana kapsul hotel turut disediakan,” katanya.

Tambah beliau istimewanya masjid itu juga, ia dibina berasaskan ilmu falak dan mengambil inspirasi binaan Masjid Nabawi di Madinah.

Menurut Mohammad Yaakub, kos pembinaan MADAD itu menelan belanja sehingga RM35 juta dan apabila siap nanti ia akan memberi manfaat kepada banyak pihak.

Sementara itu, menurut Mohammad Yaakub, bagi menampung kos operasi harian, MADAD turut mempunyai ekosistem sendiri untuk menjana pendapatan setiap bulan dalam tempoh jangka masa panjang.

Antara perniagaan yang diusahakan MADAD ialah pelaburan saham syariah, penanaman mangga harum manis dan tembikai serta penternakan ikan, udang karang dan kambing.


Palsu bukannya tiruan

GAWAT negara dikejutkan dengan dakwaan kes pemalsuan kredensial oleh pemimpin politik, usahawan terkemuka termasuk mereka yang berpengaruh.

Sebilangan kecil dari mereka berterus terang mengaku kesalahan dengan cara berhemah. Yang lain mempertahankan tindakan walaupun jelas bersalah, dan ada yang membisu tanpa menafikannya.

Rakyat tergamam, penyokong
kaku dan tersembam, dan pesaing mengaum dan berdendang. Apa masalahnya dengan
pemalsuan kredensial?

Dari sudut kefahaman umum,
sesuatu yang palsu merujuk kepada perkara yang sengaja diada-adakan untuk
memperbodohkan dan menipu orang. Sementara perkara tiruan adalah sesuatu yang
tidak tulin tetapi diperlukan kerana manfaatnya.

Sebagai contoh, alat ganti
tiruan adalah sah di sisi undang-undang, tetapi melabelkannya sebagai jenama
asli adalah melanggar undang-undang dan dianggap kes pemalsuan.

Ada golongan yang mengupas
isu ini dari sudut moral dan akhlak. Manakala kumpulan lain berhujah dari sudut
kesannya kepada prestasi profesional dan kredibiliti tindakan.

Inilah masalahnya apabila sesuatu isu dipolitikkan.

Bagi satu pihak, walaupun faham dan sedar perlakuan tersebut adalah satu kesalahan tetapi tindakan itu tetap boleh diterima.

Sementara itu, bagi pesaing,
perkara sekecil kuman perlu diperbesar agar tindakan musuhnya kelihatan pincang
dan diragui. Adakah kerana laba berpolitik maka seseorang harus hilang kewarasan,
mengaibkan diri, dan terlepas pandang soal integriti?

Mana satu yang betul, gigi
palsu atau gigi tiruan?

Jika  merujuk kepada fungsi gigi untuk mengunyah
dan menggigit, adalah lebih tepat  dipanggil gigi tiruan. Sebaliknya, jika  digunakan untuk kelihatan cantik,  lebih layak digelar gigi palsu.

Apakah persamaan tafsiran
antara kes gigi palsu dengan pemalsuan kredensial?

Dari perspektif akademik,
profesional dan etika, jelas bahawa pemalsuan kredensial adalah sama seperti
kes gigi palsu tetapi ia pemalsuan berskala besar dan mempunyai unsur
manipulasi untuk meyakinkan orang ramai. Adakah dengan memalsukan kredensial, prestasi
seseorang akan meningkat?

Setakat hari ini, tiada
bukti kukuh yang menyokong bahawa penipuan seperti ini memberi kesan positif secara
langsung kepada peningkatan pencapaian seseorang.

Namun, mengapa ada orang
sanggup melakukan sesuatu yang tidak memberikan kesan positif kepada prestasi
mereka?

Dari sudut Cognitive Dissonance Psychology,
perlakuan menipu berlaku kerana identiti diri, dorongan pelbagai perkara luar
kawalan, dan masalah yang berkaitan dengan kesihatan personaliti.

Kes pemalsuan kredensial
berhubungan rapat dengan perasaan ingin diyakini, dipercayai, dan dihormati. Konflik
emosi seperti ini mempengaruhi seseorang untuk mencari jalan keluar secara
paling mudah dan dianggap berkesan. Akibatnya, ia akan berbohong, menipu dan
memanipulasi.

Secara perbandingan, sikap
yang mana satukah yang lebih merosakkan, pemalsuan hujah untuk mendapatkan
sokongan atau pemalsuan kredensial untuk dipandang tinggi?

Secara logiknya, orang mudah melupakan pembohongan, tetapi mereka tidak mudah melupakan pemalsuan kredensial kerana perbuatan tersebut berkait secara langsung dengan identiti diri seseorang.

Sebaliknya, jika ditinjau
dari sudut politik, kesan dari kes-kes pemalsuan keredensial tidak akan
memberikan impak negatif berskala besar, kerana rakyat sudah terlalu kerap didedahkan
dengan pseudo-fakta dan ketidakwarasan tindakan.

Persoalan yang lebih besar
adalah, adakah generasi muda yang sedang diasak dengan pelbagai jenis kepincangan
dapat dipandu untuk kembali ke jalan yang lebih berintegriti? Soalan cepu emas
yang sukar dijawab ketika negara sedang berhadapan dengan isu-isu integriti di
segenap lapisan masyarakat.

Pemalsuan kredensial sudah
berlaku, kegawatan mengenainya juga sudah mula reda. Kesan jangka panjang dari
kes seperti ini kepada pembudayaan dan minda generasi muda memang sukar
diramal.

Tetapi dalam tempoh jangka
pendek, isu ini amat menggerunkan, dan ini belum lagi mengambil kira implikasi
pemalsuan dan pembohongan dalam perkara-perkara lain yang berlaku pada setiap
hari. Apakah jenis generasi pelapis yang ingin kita bina untuk membangunkan  Malaysia pada masa hadapan?

Kita boleh mendabik dada sebagai negara Islam maju dan progresif, tetapi adakah gambaran mengenai Islam boleh diasingkan daripada sikap umatnya?

*Dr Yahya Mat Som adalah pakar dalam bidang Pembangunan Personal dan Profesional (Cognitive Dissonance Psychology)

PENAFIAN:Hijrah Online tidak bertanggungjawab terhadap pendapat yang diutarakan melalui rencana ini. Ia adalah pandangan peribadi penulis dan tidak semestinya menggambarkan pendirian kami. Segala risiko akibat komen yang disiarkan menjadi tanggungjawab penulis.


MAHKAMAH TOLAK PERMOHONAN JAMINAN PENGHANTAR SURAT DIDAKWA MILIKI ITEM BERKAITAN LTTE

SEGAMAT : Seorang penghantar surat, S. Teeran, 38, yang didakwa memiliki item berunsur perbuatan keganasan atau berkaitan dengan kumpulan pengganas Harimau Pembebasan Tamil Eelam (LTTE) pada bulan lepas, ditolak permohonan jaminan oleh Mahkamah Sesyen di sini, hari ini.

Hakim Rasidah Roslee, yang membuat keputusan itu di hadapan tertuduh setelah mendengar hujahan daripada peguambela pemohon A. Mathan dan Timbalan Pendakwa Raya Suriani Ujang.

Rasidah, dalam penghakimannya berkata, beliau bersetuju dengan hujahan Suriani bahawa jaminan tidak boleh diberikan terutama melibatkan kes-kes kepentingan awam dan keselamatan negara.

Beliau menambah bahawa tugas Mahkamah Sesyen juga untuk menyebut dan menguruskan kes itu sebelum ia dipindahkan ke Mahkamah Tinggi.

Justeru, beliau berkata permohonan untuk jaminan haruslah dikemukakan kepada Mahkamah Tinggi yang mempunyai bidang kuasa untuk memutuskan kes-kes sebegini.

Permohonan jaminan itu dibuat oleh peguambela atas dakwaan anak guamnya mengalami sakit tulang belakang dan pernah menjalani pembedahan pada bulan Julai lepas sehingga memerlukan tempoh tiga hingga enam bulan untuk pulih.

Terdahulu, Suriani berkata permohonan jaminan harus ditolak memandangkan tertuduh didakwa di bawah kes yang melibatkan kepentingan awam dan keselamatan negara, selain laporan perubatan tertuduh dari Oriental Melaka Straits Medical Centre tidak boleh diterima memandangkan ia dari hospital swasta.

Timbalan Pendakwa Raya itu juga berkata Mahkamah Sesyen tidak mempunyai kuasa untuk memutuskan permohonan jaminan memandangkan tidak berada di bawah bidang kuasa mahkamah itu.

Mahkamah kemudian menetapkan sebutan semula pada 19 Dis untuk pengurusan kes dan laporan pakar forensik.

Pada 29 Okt lepas, Teeran yang bekerja sebagai penghantar surat di sebuah firma guaman di bandar ini, dituduh memiliki barangan berunsurkan perbuatan keganasan atau berkaitan kumpulan pengganas LTTE.

Tertuduh didakwa melakukan perbuatan itu kira-kira 6.30 petang di alamat Jalan Genuang, Kampung Paya Pulai di sini, 10 Okt lepas.

Dia didakwa melakukan kesalahan mengikut Seksyen 130 JB(1)(a) Kanun Keseksaan yang memperuntukkan hukuman penjara sehingga tujuh tahun atau denda dan hendaklah dilucuthakkan mana-mana item berkenaan. — BERNAMA


BAYI MAUT TERSEDAK SUSU: TIADA UNSUR DERA, ABAI – POLIS

MELAKA: Polis mengesahkan menerima laporan kematian seorang bayi perempuan berusia 11 bulan yang dipercayai tersedak susu ketika dalam jagaan pengasuhnya di Perumahan Awam Ayer Molek, Duyong, di sini kira-kira 11 pagi semalam.

Ketua Polis Daerah Melaka Tengah ACP Christopher Patit berkata tiada unsur penderaan atau pengabaian dikesan, namun siasatan masih dijalankan sehingga mendapat laporan penuh bedah siasat.

“Untuk itu, pengasuh wanita berusia 34 tahun itu tidak ditahan dan kes diklasifikasikan sebagai mati mengejut setakat ini,” katanya ketika dihubungi di sini hari ini.

Beliau berkata ibu bapa bayi berkenaan mendapat berita daripada pengasuh tersebut yang memberitahu anak sulung mereka itu tidak sedarkan diri dengan badan sudah kebiru-biruan dan dihantar ke klinik berhampiran oleh pengasuh itu sebelum dibawa ke Hospital Melaka.

Menurutnya pihak Hospital Melaka kemudian mengesahkan bayi itu sudah meninggal dunia dan belum dapat mengesahkan punca kematian kerana perlu menunggu laporan lengkap bedah siasat. –AlHijrah Online


PENGELUARAN MYKID DITANGGUH ENAM BULAN – JPN

MELAKA: Pengeluaran kad pengenalan kanak-kanak MyKid bagi bayi baharu lahir di negara ini ditangguhkan selama enam bulan susulan masalah kekurangan bekalan mikrocip yang turut terkesan di peringkat global sejak pandemik COVID-19 melanda dunia.

Ketua Pengarah Jabatan Pendaftaran Negara (JPN) Datuk Ruslin Jusoh berkata bagaimanapun, proses permohonan baharu masih diteruskan dan ibu bapa perlu menunggu untuk tempoh masa lebih lama kerana JPN akan menyelesaikan permohonan secara berperingkat.

“Ibu bapa boleh menggunakan dokumen surat beranak bagi urusan harian anak-anak mereka yang masih belum mempunyai kad pengenalan kanak-kanak (MyKid) kerana ia merupakan dokumen pengenalan diri yang sah dikeluarkan kerajaan negara ini,” katanya kepada pemberita di sini hari ini.

Beliau meminta semua agensi kerajaan dan swasta supaya menerima sijil kelahiran untuk sebarang urusan kanak-kanak kerana dokumen itu satu-satunya dokumen diiktiraf bagi urusan penting seperti permohonan sekolah dan sebagainya.

Terdahulu, beliau hadir pada majlis penyerahan kad pengenalan (MyKad) pada program Menyemai Kasih Rakyat (MEKAR) kepada kanak-kanak Orang Kurang Upaya (OKU), Nur Aleeya Ammar,12, di Bukit Godek, Semabok Dalam yang turut dihadiri Pengarah JPN Melaka Norazle Sulaiman.

Ruslin berkata menerusi MEKAR JPN iaitu program turun padang bagi urusan pengeluaran dokumen pengenalan diri seperti MyKad dan sijil kelahiran kepada golongan orang kurang upaya (OKU), warga emas, pesakit terlantar dan penduduk di pendalaman memberi impak positif sejak diperkenalkan pada 2013.

“Sehingga kini sebanyak 292,999 permohonan di seluruh negara telah dilaksanakan  melalui program MEKAR melibatkan 14,340 program diadakan di seluruh negara termasuk Sabah dan Sarawak yang merupakan pendekatan produktif JPN dalam memastikan setiap penduduk di negara ini layak menikmati kemudahan ditawarkan kerajaan.

“Bagi negeri Melaka sebanyak 78 program seumpama ini telah dijalankan dan berjaya membantu 212 pemohon dan pada tahun ini sebanyak 100 program dengan 300 hingga 400 pemohonan disasarkan dapat diproses sekali gus membantu mereka yang memerlukan,” katanya.

Sementara itu, Rohana Ariffin, 58, nenek yang juga penjaga Nur Aleeya berkata dia bersyukur dan berpuas hati dengan program MEKAR kerana memudahkan urusan mereka sekeluarga untuk proses permohonan MyKad cucunya yang juga OKU fizikal berikutan hanya terlantar dan tidak boleh berdiri.

Katanya, proses permohonan dokumen telah dilakukan oleh pasukan Unit Mekar JPN Melaka pada 5 Jan lepas iaitu pada hari lahir cucunya dan dalam tempoh seminggu cucunya telah menerima kad pengenalan.

“Saya mengetahui program MEKAR ini daripada seorang daripada anak saudara yang juga kakitangan JPN dan dalam waktu singkat pihak mereka datang ke rumah untuk melakukan proses permohonan. Kami bersyukur kerana ia sangat mudah dan cepat,” katanya.–AlHijrah Online


DEMI KASIH, IBU TUNGGAL SANGGUP NAIK BAS JEMPUT ANAK KELUAR PENJARA

MELAKA: Biarpun terkilan dengan kesilapan yang dilakukan anak perempuannya namun demi kasih, seorang ibu tunggal sanggup menaiki bas persiaran dari Selangor untuk ‘menyambut’ kebebasan anaknya yang keluar dari penjara Sungai Udang di sini hari ini.

Tanpa menghiraukan letih berpuasa, Azah, 48, mengharungi perjalanan jauh itu hanya semata-mata mahu memeluk kembali anaknya yang dikenali sebagai Nurul, 30, selepas dipenjarakan akibat kesalahan berkaitan dadah sejak Febuari lepas.

Katanya, saat mengetahui anak sulung enam beradik itu akan dibebaskan hari ini, beliau siap sedia membeli tiket bas dan bergerak dari Selangor dan tiba di Terminal Bas Melaka kira-kira 10 pagi tadi sebelum menaiki kenderaan e-hailing yang mengambil masa lebih 30 minit untuk sampai ke penjara berkenaan.

“Sepatutnya kami tidak dapat beraya dan berpuasa bersama tetapi alhamdulillah, syukur rezeki kami sekeluarga apabila dia (Nurul) dibebaskan awal daripada tarikh yang sepatutnya iaitu pada 12 Mei ini.”

“Mulanya bila dapat panggilan daripada pihak penjara pada bulan lepas, saya tidak percaya dan perasaan bercampur baur sedih, terharu, gembira dan syukur…sebab itu hari ini, macam mana sekalipun saya berusaha hadirkan diri untuk menjemput dia sendiri,” katanya kepada pemberita ketika ditemui pada Program Pembebasan Banduan Secara Berlesen di sini hari ini.

Azah yang bekerja sebagai pembekal di sebuah syarikat swasta berkata tempoh terpisah daripada anaknya itu merupakan pengalaman yang amat menyedihkan buat dirinya terutama ia merupakan kali pertama mereka berjauhan dan perlu menjalani ibadah puasa tanpa Nurul.

Beliau berkata antara momen yang dirindukan sepanjang ketiadaan anaknya itu ialah masakannya kerana Nurul merupakan seorang anak yang pandai memasak apa jua hidangan selain sering membantunya menjaga adik-adiknya yang lain.

“Ini adalah saat yang saya nantikan untuk kami sekeluarga berkumpul semula terutama pada hari raya…apabila dia (Nurul) nampak saya datang dari jauh semata-mata untuk jemput dia pulang, datang seorang diri, hargai dia, saya harap dia menyesal dan tidak ulangi lagi kesalahan yang sama pada masa hadapan dan jadikan apa yang berlaku sebagai pengajaran untuk hidup lebih baik,” katanya.

Sementara itu, Nurul yang dibebaskan dari Penjara Sungai Udang kira-kira 12.28 tengah hari tadi berpelukan dengan ibunya dan menangis kegembiraan sebaik melangkah keluar dari pintu utama penjara berkenaan.

Beliau yang juga merupakan seorang ibu tunggal berkata pembebasan awal berkenaan merupakan hadiah Ramadan buatnya kerana masih sempat berpuasa dan menyambut hari raya bersama ibu dan ahli keluarga yang lain termasuk dua anaknya berusia 12 dan 14 tahun.

“Sebaik diberitahu pihak penjara bahawa saya akan dibebaskan lebih awal, saya berjanji tidak akan berpatah balik ke belakang dan berubah menjadi seorang yang lebih baik untuk diri sendiri, ibu dan anak-anak saya,” katanya.

Sementara itu, seorang pemuda yang ingin dikenali sebagai Abdul, 25, dari Simpang Ampat, Alor Gajah di sini berkata dia hadir ke penjara berkenaan untuk menyambut pembebasan bapanya Azlan, 55, yang ditahan sebelum ini atas kesalahan dadah pada 2 Feb lepas.

Anak sulung daripada empat beradik itu berkata pembebasan berkenaan memberi banyak kesan pada dirinya dan dia bertekad untuk menjaga bapanya dengan lebih baik kerana beliau menghidap kencing manis dan perlu menjalani rawatan dialisis tiga kali seminggu.

“Kami sekeluarga gembira apabila mendapat tahu ayah akan dibebaskan lebih awal dan dapat beraya bersama…baju Melayu dia juga kami telah belikan. Kami harap ayah dapat berubah dan tidak akan kembali ke penjara serta menjauhi dadah,” katanya.

Bagi Azlan pula, beliau berkata tidak sabar untuk pulang ke rumah lebih-lebih lagi untuk bertemu dengan cucu baharunya yang dilahirkan ketika dia menjalani hukuman di penjara dan bersyukur anak-anak dan keluarga tidak meminggirkannya walapun ia bukan kesalahan pertama dan berjanji tidak akan terjebak dengan dadah.–AlHijrah Online


KALIMAH ALLAH: CADANGAN ARAHAN PENTADBIRAN BAHARU DIBENTANG KEPADA MAJLIS RAJA-RAJA MINGGU INI

KUALA LUMPUR: Cadangan arahan pentadbiran baharu berkaitan penggunaan kalimah Allah dijadual dibentangkan kepada Mesyuarat Majlis Raja-Raja Melayu pada 25 hingga 27 Okt ini.

Menteri Dalam Negeri Datuk Seri Saifuddin Nasution Ismail berkata ketika ini cadangan arahan pentadbiran baharu itu telah dibentangkan kepada Majlis Kebangsaan Bagi Hal Ehwal Agama Islam Malaysia (MKI) yang dipengerusikan oleh Sultan Selangor Sultan Sharafuddin Idris Shah.

Beliau berkata cadangan itu adalah hasil agenda sesi libat urus yang dilakukan sebanyak lima kali bagi mendapat maklum balas dan input terkait perkara berkenaan.

“Jadi hasil libat urus, perbincangan dah ada, dah bentang pada Sultan Selangor dan peringkat seterusnya pembentangan kepada Majlis Raja-Raja yang akan dilakukan oleh sekretariat MKI.

“Segala hasil daripada pembentangan itu kelak, akan digunakan oleh Kementerian Dalam Negeri untuk menghasilkan satu garis panduan baharu bagi isu penggunaan kalimah Allah ini,” katanya di Dewan Rakyat hari ini.

Saifuddin Nasution berkata demikian bagi menjawab soalan tambahan Tan Sri Muhyiddin Yassin (PN-Pagoh) yang mahu mengetahui perkembangan berkaitan isu kalimah Allah dan apakah langkah yang sedang dilakukan kerajaan ketika ini.

Sementara itu, menjawab soalan asal Muhyiddin mengenai pendirian kerajaan berhubung isu melibatkan agama, kaum dan institusi diraja (3R), Saifuddin berkata Perlembagaan Persekutuan, Kanun Keseksaan, Akta Komunikasi dan Multimedia 1998 serta Akta Hasutan 1948 adalah asas perundangan yang digunakan.

“Pendirian kerajaan, apa juga perbuatan, kenyataan, hantaran, ucapan dan seumpamanya yang bertentangan dengan undang-undang untuk hal 3R adalah tidak dibenarkan.

“Provokasi, hasutan libatkan Raja-Raja boleh diambil tindakan di bawah Akta Hasutan, selain daripada itu akan atau boleh guna Kanun Keseksaan dan Akta Komunikasi dan Multimedia,” katanya.

Menurutnya sehingga kini 104 kes berkaitan dengan isu-isu 3R sedang disiasat oleh pihak polis melibatkan kedua-dua pihak sama ada dari blok kerajaan mahupun pembangkang.–AlHijrah Online


PENUNGGANG MOTOSIKAL MAUT JATUH LEBUH RAYA SUKE ELAK MOTOSIKAL LAWAN ARUS

KUALA LUMPUR: Seorang penunggang motosikal berkuasa tinggi maut selepas terjatuh daripada ketinggian 30 meter di Lebuhraya Bertingkat Sungai Besi-Ulu Kelang (SUKE) tengah hari tadi akibat mengelak daripada melanggar sebuah motosikal yang melawan arus.

Ketua Polis Daerah Ampang Jaya ACP Mohd Azam Ismail berkata dalam kejadian kira-kira pukul 1.10 tengah hari itu lelaki berusia 60-an yang menunggang motosikal jenis Ducati Panigale dalam perjalanan dari arah Ampang ke Hulu Klang.

Beliau berkata ketika mangsa melalui jalan berselekoh terdapat sebuah motosikal dari arah bertentangan di bahu sebelah kanan jalan, menyebabkan mangsa cuba untuk mengelak lalu terus melanggar penghadang sebelah kiri jalan.

“Kesan dari pelanggaran telah menyebabkan mangsa terhumban dan jatuh ke bawah pada ketinggian lebih kurang 30 meter dan motosikal yang ditunggang terseret ke tengah jalan.

“Mayat mangsa telah ditemui dalam keadaan tertiarap di belakang Stesen Kawalan SMART Sungai Klang dan telah disahkan meninggal dunia di tempat kejadian,” katanya dalam kenyataan hari ini.

Mohd Azam berkata polis sedang meneliti sistem kamera litar tertutup SUKE untuk mengenal pasti penunggang motosikal yang melawan arus berkenaan yang telah melarikan diri.

Beliau berkata kes itu disiasat di bawah Seksyen 41(1) Akta Pengangkutan Jalan 1987 kerana memandu secara melulu dan menyebabkan kematian.

Polis juga meminta mana-mana saksi yang menyaksikan kejadian itu supaya tampil menyalurkan maklumat kejadian di balai polis berhampiran atau berhubung terus dengan Pegawai Penyiasat Trafik IPD Ampang Jaya Insp Muhamad Yusaiful Muhamat Basir di talian 011-1307 8348. –AlHijrah Online


Mak Cik Gelang Pink Dipenjara Sehari, Denda RM8,000

IPOH: ‘Mak Cik Gelang Pink’ yang sebelum ini tular dipenjara sehari dan denda RM8,000 di Mahkamah Majistret Ipoh hari ini selepas didapati bersalah tidak mematuhi Perintah Pengawasan dan Pemerhatian ketika dikenakan perintah kuarantin di rumah.

Tertuduh, Nur Emah Mohamad Hashim, 72, mengaku bersalah selepas pertuduhan dibacakan di hadapan Majistret Nabihah Mohd Noor.

Mengikut pertuduhan, Nur Emah didakwa tidak mematuhi Perintah Pengawasan dan Pemerhatian dengan mengunjungi Restoran Hanaz Cafe di Halaman Meru Permai pada pukul 8 pagi 6 Julai lalu bersama keluarga selepas tiba dari Selangor untuk bersarapan.

Tertuduh didapati  tidak mematuhi Perintah Pengawasan dan Pemerhatian di bawah Subseksyen 15 (1) Akta Pencegahan dan Pengawalan Penyakit Berjangkit 1988.

Atas kesalahan itu, tertuduh didakwa mengikut Subseksyen 22 (B) Akta Pencegahan dan Pengawalan Penyakit Berjangkit 1988 yang boleh dihukum mengikut Subseksyen 24 (A) Akta yang sama dengan hukuman dipenjarakan tidak melebihi dua tahun atau didenda atau dengan kedua-duanya.

Pendakwaan dikendalikan Pegawai Pendakwa daripada Jabatan Kesihatan Negeri Perak, Ahmad Fakurazi Abu Bakar manakala tertuduh tidak diwakili peguam bela.

Mengikut fakta kes, Jabatan Kesihatan Negeri Perak menerima aduan berhubung gambar tular di media sosial menunjukkan wanita memakai gelang perintah pengawasan di rumah tidak berada di alamat yang diperintahkan dan didapati keluar makan di restoran di Meru Raya.

Hasil siasatan Pejabat Kesihatan Daerah Kinta mendapati tertuduh dikenakan Perintah Pengawasan dan Pemerhatian mengikut Seksyen 15, Akta Pencegahan dan Pengawalan Penyakit Berjangkit 1988 bermula 4 sehingga 18 Julai. — AlHijrah Online / Hamimah Hamid


GAJI MINIMUM RM1,500 SELURUH SEKTOR BERI KELEGAAN KEPADA PEKERJA – MUTC

KUALA LUMPUR: Pembayaran gaji minimum RM1,500 kepada pekerja di semua sektor termasuk majikan yang mempunyai kurang lima pekerja, bermakna tiada lagi diskriminasi terhadap pekerja di sektor Perusahaan Kecil dan Sederhana (PKS) yang merungut kerana gaji rendah.

Setiausaha Agung Kongres Kesatuan Sekerja Malaysia (MTUC) Kamarul Baharin Mansor berkata lebihan gaji RM300 akan memberi kelegaan dan memberi kualiti hidup yang baik kepada pekerja.

Beliau berkata bermula hari ini pekerja di semua sektor akan menikmati gaji minimum RM1,500 tanpa mengira jumlah pekerja.

“MTUC mengharapkan pembayaran gaji RM1,500 akan meredakan ketidakpuasan hati pekerja kerana terbeban disebabkan kenaikan kos barangan. Lebihan RM300 sekurang-kurangnya dapat memastikan pendapatan pekerja meningkat tanpa melalui kerenah dan pelbagai alasan daripada syarikat,” katanya dalam kenyataan hari ini.

Beliau berkata MTUC juga menggesa Jabatan Tenaga Kerja (JTK) mengambil pendekatan proaktif melalui penguatkuasaan secara efektif berhubung perkara itu dengan pergi ke tempat kerja.

“JTK tidak hanya perlu menunggu aduan daripada pekerja untuk mengambil tindakan. Pekerja di bawah kontrak kerajaan di sekolah seperti pembersihan dan keselamatan adalah mangsa yang telah diketahui oleh JTK,” katanya.

Pada 27 Dis lepas, Menteri Sumber Manusia V.Sivakumar berkata penguatkuasaan Perintah Gaji Minimum (PGM) bagi majikan yang menggajikan kurang lima pekerja ditangguhkan dari 1 Jan 2023 kepada 1 Julai 2023.

Beliau berkata keputusan itu dibuat setelah kerajaan mengambil kira pandangan pelbagai pihak berkepentingan yang dijangka menghadapi cabaran ekonomi serta kewangan pada 2023.

Katanya penangguhan tambahan selama enam bulan itu diharap dapat memberi peluang untuk mereka menyelaras dan mengimbangi keperluan kewangan.

Sebelum ini PGM 2022 telah berkuat kuasa mulai 1 Mei 2022 dengan kadar gaji minimum RM1,500 sebulan untuk semua sektor tanpa mengira wilayah bagi majikan yang menggajikan lima orang pekerja atau lebih.–AlHijrah Online


ISU SURAT MATI: BAPA PESAKIT LEGA BANK BANTU MUDAHKAN URUSAN

Susulan laporan Berita AlHijrah pada 1 Jan 2020, pihak bank terbabit tampil ke depan dan membantu mudahkan urusan bapa seorang pesakit terlantar di rumah keluarkan simpanan kurang 24 jam dari tempoh berita dilaporkan, tanpa perlu ke kaunter atau mengemukakan “surat mati”.

Kami menganggap kes ini selesai, namun pihak bank perlu perkemaskan semula SOP transaksi pengeluaran yang membabitkan kes seumpama ini.

Buat pegawai yang berkenaan, anda harus punya kebijaksanaan dan budi bicara dalam menangani kes seumpama ini dengan ihsan.

Terlajak perahu boleh diundur, terlajak kata-kata fikir-fikirlah sendiri. — AlHijrah Online


Duta Amerika rasmikan terowong bawah tanah di Baitulmaqdis

BAITULMAQDIS, 1 Julai — Duta Amerika di Baitulmaqdis, David
Friedman, dan wakil Presiden Amerika ke Timur Tengah, Jason Greenblatt, semalam
merasmikan pembukaan terowong bawah tanah yang digelar sebagai “laluan
penziarah Yahudi” yang merentasi perkampungan Silwan di Kota Lama Baitulmaqdis.

Dalam majlis yang dianjurkan oleh pertubuhan Elad itu,
Friedman memecahkan dinding sekaligus membuka terowong, dengan disaksikan oleh
isteri pemimpin Zionis, Sara Netanyahu.

Elad adalah pertubuhan pendatang Yahudi yang ditugaskan
mengurus kawasan Kota Lama Baitulmaqdis dan sekitarnya.

Sebelum ini, sejumlah pegawai Amerika telah melawat terowong
“laluan penziarah” tersebut, tetapi melakukannya secara rahsia tanpa
pengetahuan pihak berkuasa Zionis.

Terowong berdekatan Pintu al-Maghareba di Masjid al-Aqsa itu
merupakan penggalian arkeologi terbesar yang berlangsung selama enam tahun,
hasil kerjasama Elad dan agensi-agensi Zionis.

Pendatang Yahudi mendakwa laluan tersebut berasal dari zaman
yang mereka anggap sebagai “Era Kuil Kedua”.

Penduduk Silwan selama ini mengadu masalah keretakan dan
kerosakan struktur rumah akibat kerja-kerja penggalian tersebut.

Insiden tanah rumtuh turut berlaku pada musim sejuk yang
lalu.

Sekitar 20,000 penduduk Palestin tinggal di Silwan. Mereka
tidak diberikan hak kerakyatan dan kebebasan bergerak, dan sering menjadi
sasaran kolonisasi pendatang Yahudi. – Haluan Palestin


ANUGERAH KHAS MA‘AL HIJRAH KATEGORI PENDAKWAH MUALAF DIPERKENALKAN

KUALA LUMPUR: Buat julung kalinya Anugerah Khas Ma‘al Hijrah Peringkat Wilayah Persekutuan akan memperkenalkan kategori pendakwah mualaf.

Jabatan Agama Islam Wilayah Persekutuan (JAWI) dalam kenyataan hari ini memaklumkan kategori baharu yang diperkenalkan pada tahun ini bagi memberikan penghargaan dan dorongan terhadap kegigihan saudara muslim mendalami ajaran Islam agar menjadi contoh dan pembimbing kepada saudara muslim yang lain.

Dalam pada itu JAWI memaklumkan Majlis Sambutan Ma’al Hijrah Peringkat Wilayah Persekutuan 1444H/2022M akan diadakan pada 2 Ogos 2022, Selasa, bersamaan 4 Muharam 1444H dengan kerjasama Majlis Agama Islam Wilayah Persekutuan (MAIWP) dan rakan strategik

Sambutan itu akan diadakan di Dewan Serbaguna Masjid Wilayah Persekutuan, Kuala Lumpur dan disempurnakan oleh Menteri di Jabatan Perdana Menteri (Hal Ehwal Agama) Datuk Idris Ahmad.

Program Sambutan Ma’al Hijrah Peringkat Wilayah Persekutuan akan dimulakan dengan Bacaan Doa Akhir dan Awal Tahun 1444H pada 29 Julai 2022 (Jumaat) sebelum solat fardu Maghrib serentak di semua 89 masjid, 123 surau Jumaat, dan 611 surau seluruh Wilayah-Wilayah Persekutuan.

Menurut JAWI, acara kemuncak pada majlis tersebut adalah pengumuman dan penyampaian hadiah kepada para penerima Anugerah Tokoh Utama dan Anugerah Khas Ma‘al Hijrah Peringkat Negeri Wilayah Persekutuan Tahun 1444H/2022M bagi kategori Ilmuwan, Korporat, Pendakwah Mualaf, dan Kategori Imam.

“Selain itu, pengisian utama Majlis Sambutan Ma’al Hijrah Peringkat Wilayah Persekutuan pada kali ini ialah Bual Bicara Khas Ma‘al Hijrah yang disampaikan oleh Mufti Wilayah Persekutuan Datuk Dr. Luqman Abdullah dan Profesor Madya Dr. Sharifah Hayaati Syed Ismail dari Universiti Malaya.

“Kedua-dua ahli panel itu akan mengupas topik menarik bertemakan ”Keluarga Malaysia Pemangkin Kemakmuran”, yang dimoderatorkan oleh Ustaz Mohd Hariri Mohamad Daud dari Jabatan Kemajuan Islam Malaysia (JAKIM),” kata kenyataan tersebut.

Sambutan Ma’al Hijrah Peringkat Wilayah Persekutuan diadakan bertujuan memperingati dan mengambil pengiktibaran dari peristiwa hijrah Nabi Muhammad SAW supaya dapat diamalkan dalam kehidupan.

Selain itu, majlis tersebut juga diadakan bagi memberikan pengiktirafan kepada individu yang telah memberikan sumbangan signifikan kepada pembangunan dan kesejahteraan ummah khususnya di Wilayah Persekutuan.

“Sesuai dengan tema Ma’al Hijrah tahun ini iaitu ”Keluarga Malaysia Pemangkin Kemakmuran”, elemen pengorbanan, persaudaraan dan perpaduan yang ditunjukkan dalam peristiwa hijrah harus dihayati dalam usaha membangunkan masyarakat melalui nilai keterangkuman, kebersamaan dan kesyukuran.

“Umat Islam perlu menjauhi segala perkara yang boleh merosakkan keharmonian hidup beragama dan bermasyarakat serta menjauhi persengketaan yang memecahbelahkan,” kata JAWI. – AlHijrah Online


Statut Rom: 14 NGO sokong Perdana Menteri

PUTRAJAYA – Sebanyak 14 NGO Islam hari ini tampil menyerahkan  memorandum kepada Perdana Menteri, Tun Dr Mahathir Mohamad sebagai tanda  terima kasih atas keputusan kerajaan menarik diri daripada menyertai Statut Rom Mahkamah Jenayah Antarabangsa (ICC).

Presiden Jalinan Muhibbah Malaysia (MJMM), Abdul Rani Kulup Abdullah,  yang mewakili kumpulan NGO tersebut menyerahkan memorandum berkenaan kepada Setiausaha Politik kepada Perdana Menteri, Abu Bakar Yahya di pekarangan bangunan Perdana Putra, di sini.

Bercakap kepada pemberita, Abdul Rani berkata, langkah yang diambil
Perdana Menteri dan kerajaan itu adalah amat tepat demi kesejahteraan
rakyat dan negara.

Walaupun berdepan desakan pelbagai pihak, Dr Mahathir membuat keputusan berani menarik diri daripada menyertai Statut Rom, satu tindakan yang perlu disokong seluruh rakyat, katanya.

Sementara  itu, Abu Bakar berharap sokongan yang dizahirkan adalah tulen dan berterusan atas kepentingan negara melebihi kepentingan lain.

Jumaat lepas, Dr Mahathir mengumumkan Malaysia akan menarik diri daripada menyertai statut itu berikutan kekeliruan yang timbul dari segi politik dan dalam kalangan masyarakat, namun menegaskan bahawa keputusan itu dibuat bukan disebabkan statut tersebut membahayakan negara. – SINAR ONLINE


JAWI: MASJID, SURAU DIMINTA BUAT SOLAT HAJAT, DOA KESEJAHTERAAN DI SUDAN

KUALA LUMPUR: Jabatan Agama Islam Wilayah Persekutuan (JAWI) menyarankan agar masjid, surau Jumaat dan surau di seluruh Wilayah-Wilayah Persekutuan Kuala Lumpur, Putrajaya dan Labuan melaksanakan solat hajat dan doa selamat selepas solat Isyak pada 17 April 2023.

Pengarah JAWI, Datuk Mohd Ajib Ismail berkata ia bagi mendoakan kesejahteraan dan keselamatan khususnya untuk rakyat Malaysia yang berada di Sudan susulan konflik dan ketegangan yang berlaku di negara itu ketika ini.

“Semoga rakyat Malaysia sentiasa berada di bawah lindungan Allah SWT pada setiap masa dan ketegangan di Sudan dapat dihentikan segera.

“Doa dan munajat yang dipanjatkan ke hadrat Allah SWT pada 10 malam terakhir Ramadan adalah lambang solidariti berpanjangan umat Islam untuk keamanan masyarakat di seluruh dunia,” katanya dalam kenyataan hari ini.

Konflik di Sudan, yang melibatkan dua pihak iaitu Tentera Sudan dan pasukan separa tentera Rapid Support Forces (RSF), telah mencetuskan pergolakan politik serta menggugat keselamatan di negara itu.

Perdana Menteri Datuk Seri Anwar Ibrahim hari ini berkata kerajaan memantau rapi konflik berlaku di Sudan ketika ini dan akan membawa pulang rakyat Malaysia yang berada di negara berkenaan sekiranya situasi semasa memberi risiko kepada keselamatan mereka. — AlHijrah Online


JAKIM SERAH PERUNTUKAN LEBIH RM77 JUTA KEPADA PERAK

IPOH: Jabatan Kemajuan Islam Malaysia (Jakim) menyerahkan peruntukan kewangan berjumlah RM77,769, 264.00 untuk negeri Perak bagi tahun ini .

Ketua Pengarah Jakim, Datuk Hakimah Mohd Yusoff berkata peruntukan ini adalah bagi tujuan pembayaran elaun dan imbuhan kepada guru KAFA, imam, bilal, siak dan guru takmir termasuk bayaran khas sekali beri RM600.00 kepada kumpulan berkenaan di negeri ini.

“Agihan ini merupakan manifestasi keprihatinan Kerajaan Malaysia terhadap pengurusan hal ehwal Islam di negara ini,” katanya dalam kenyataan di sini hari ini.

Pada Februari lepas Perdana Menteri Datuk Seri Anwar Ibrahim yang juga Menteri Kewangan dalam pembentangan Belanjawan 2023 di Dewan Rakyat mengumumkan peruntukan RM1.5 bilion bagi pengurusan dan pembangunan hal ehwal Islam tahun 2023.

Di Istana Iskandariah, Kuala Kangsar malam Sabtu Sultan Perak Sultan Nazrin Shah berkenan menerima cek cura peruntukan itu daripada Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar.

Turut hadir Menteri Besar Perak Datuk Saarani Mohamad.

Sultan Nazrin kemudian berkenan menyampaikan cek cura itu kepada Yang Dipertua Majlis Agama Islam dan Adat Melayu Perak, Tan Sri Mohd Annuar Zaini. — AlHijrah Online


DAKWAAN CULIK KANAK-KANAK DI GENTING HIGHLANDS, DUA WANITA ASING DITAHAN

KUANTAN: Polis menahan dua wanita warga asing bagi membantu siasatan berhubung dakwaan seorang kanak-kanak hampir menjadi mangsa culik di Genting Highlands yang tular di aplikasi Tik Tok baru-baru ini.

Ketua Polis Bentong Supt Zaiham Mohd Kahar menerusi kenyataan di sini hari ini berkata suspek berusia 42 dan 50 tahun itu ditahan pada 11.30 pagi hari ini, dua hari selepas bapa mangsa yang merupakan warga tempatan membuat laporan polis berhubung kejadian.

Kes disiasat di bawah Seksyen 363/511 Kanun Keseksaan iaitu cubaan culik yang memperuntukkan hukuman penjara maksimum tujuh tahun atau denda, jika sabit kesalahan.

Pada Isnin, video berdurasi seminit 20 saat tular dari akaun Tik Tok milik @alfitry_azimi52, mendakwa seorang kanak-kanak hampir menjadi mangsa culik di pusat peranginan itu, yang turut dimuat naik di akaun Facebook Daily Traffic Report.–AlHijrah Online


MUHYIDDIN AKAN KEMUKA SD AHLI PARLIMEN SOKONG BELIAU SEBAGAI PM

SHAH ALAM: Pengerusi Perikatan Nasional (PN) Tan Sri Muhyiddin Yassin akan mengemukakan akuan bersumpah (SD) daripada ahli Parlimen hari ini, bagi membuktikan bahawa gabungan itu mempunyai jumlah yang mencukupi untuk membentuk Kerajaan Persekutuan.

Muhyiddin berkata dakwaan Pengerusi Barisan Nasional (BN) Datuk Seri Dr Ahmad Zahid Hamidi bahawa BN tidak pernah berunding dengan Gabungan Parti Sarawak (GPS) untuk memberikan persetujuan penubuhan kerajaan bersama PN, tidak menghalang PN untuk membentuk kerajaan melalui sokongan daripada ahli Parlimen.

“Kalau ada ahli Parlimen yang membuat keputusan untuk menyokong saya, itu hak ahli Parlimen bersandarkan perlembagaan negara. Perlembagaan kata seseorang yang mahu menjadi perdana menteri mestilah mendapat kepercayaan daripada majoriti ahli Parlimen iaitu (sekurang-kurangnya) 112 kerusi,” katanya kepada media selepas mempengerusikan Mesyuarat Majlis Tertinggi Bersatu, di sini semalam.

Beliau juga menjelaskan bahawa Akta Anti Lompat Parti tidak menghalang mana-mana parti walaupun bukan daripada PN sendiri untuk menyokong beliau sebagai perdana menteri.

“Mereka tidak keluar daripada parti tetapi mereka secara individu sebagai ahli Parlimen hatta daripada Bebas sekalipun boleh menyatakan sokongan kepada saya. Itu tidak menyalahi Akta Anti Lompat Parti,” katanya.

Terdahulu, Istana Negara dalam kenyataan memaklumkan Yang di-Pertuan Agong menitahkan semua ketua parti politik dan gabungan parti politik yang mendapat jumlah kerusi yang banyak pada Pilihan Raya Umum ke-15 (PRU15), memaklumkan kepada Istana Negara mengenai gabungan parti dan menamakan calon perdana menteri yang dipersetujui untuk membentuk kerajaan baharu sebelum 2 petang, Isnin.

PRU15 semalam menyaksikan Pakatan Harapan (PH) memperoleh 82 kerusi Parlimen, PN (73), BN (30), GPS (22), Gabungan Rakyat Sabah (GRS) (enam), Parti Warisan (tiga) dan masing-masing satu kerusi untuk Parti Kesejahteraan Demokratik Masyarakat (KDM) dan Parti Bangsa Malaysia (PBM) selain dua calon Bebas yang menang.

Majoriti mudah untuk membentuk Kerajaan Persekutuan adalah 112 kerusi. – AlHijrah Online


KERETA KEBAL ATM ROSAK DI JALAN DAMANSARA

KUALA LUMPUR: Sebuah kereta kebal milik Angkatan Tentera Malaysia (ATM) dilaporkan rosak di susur Carcosa menghala ke KL Sentral, kira-kira jam 10.27 pagi tadi hari ini.

Kerosakan kereta kebal jenis PT-91M atau dikenali “Pendekar” menyebabkan trafik di Jalan Damansara sesak seketika.

Bagaimanapun, kereta kebal tersebut berjaya ditunda ke lokasi selamat selepas Renjer 01, 02, 05 dan 06 tiba di lokasi kejadian.—AlHijrah Online


WAJIB AMBIL VAKSIN JIKA PENYAKIT BAWA RISIKO KEMATIAN

KUALA LUMPUR, 26 Jun – Penggunaan vaksin terhadap penyakit yang mempunyai risiko kematian adalah wajib, kata Mufti Kelantan Datuk Mohamad Shukri Mohamad.

Beliau berkata vaksin itu diperlukan supaya tidak memudaratkan individu itu sendiri dan memudaratkan orang lain.

“Kalau yang menentukan hidup mati kita iaitu maknanya darurat maka hukumnya wajib ambil. Tetapi hukumnya harus kalau tidak sampai darurat,” katanya ketika dihubungi Bernama hari ini, mengulas keengganan sesetengah ibu bapa membenarkan anak divaksin.

Mohamad Shukri berkata golongan antivaksin tidak boleh membuat andaian yang vaksin mengandungi bahan tidak suci atau bahan terlarang.

“Kementerian Kesihatan sudah membuat penyelidikan dan menyiasat bahan-bahan itu. Jadi hukum tak boleh berdasarkan persepsi. Kita kena bagi kepercayaan kepada pihak berwajib,” kata beliau.

Mufti Perak Tan Sri Dr Harussani Zakaria pula berkata penggunaan vaksin sudah diluluskan sejak dahulu lagi dengan setiap kanak-kanak perlu divaksin.

“Ia harus dan mesti mengikut undang-undang dengan syarat vaksin itu mestilah perkara yang halal. “Tetapi sekiranya waktu itu tidak didapati vaksin yang halal, ia masih lagi bercampur benda yang haram sedangkan (vaksin) itu perlu, maka harus diambil,” katanya.

Semalam Timbalan Menteri Kesihatan Datuk Seri Dr Hilmi Yahaya berkata kementerian itu sedang mempertimbangkan untuk mengadakan perbincangan dengan Majlis Fatwa Kebangsaan berhubung fatwa penggunaan vaksin.

Dr Hilmi turut memberi jaminan semua vaksin adalah halal dan tidak mengandungi DNA (asid deoksiribonukleik) babi. Sementara itu jurucakap Jabatan Kemajuan Islam Malaysia (Jakim) berkata setakat ini belum ada perbincangan mengenai perkara tersebut.

“Kita tunggu Kementerian Kesihatan ‘consult’ dengan Jakim dahulu,” katanya.

BERNAMA


SUKARELAWAN, PENYELAM SKUBA KUTIP 100KG SAMPAH DI PULAU PERHENTIAN

JERTIH: Sebanyak 100 kilogram (kg) sampah berjaya dikutip dari dasar laut dan pantai oleh sukarelawan termasuk penyelam skuba menerusi program ‘PADI Aware Dive Against Debris’ di kawasan Pulau Perhentian dekat sini, semalam.

Penasihat program itu, Datuk Zuraidah Atan berkata jumlah itu termasuk 40kg pelbagai jenis sampah yang dikutip di kawasan terumbu karang dasar laut oleh 20 penyelam skuba dalam tempoh satu jam menyelam.

“Botol plastik, tali, kasut, selipar antara yang banyak dikutip di dasar kawasan terumbu karang sedalam 10 meter dan masih banyak yang belum berjaya dikutip.

“Antara sampah yang banyak dikutip di tepi pantai pula ialah puntung rokok, botol plastik dan tin minuman,” katanya kepada pemberita selepas program berkenaan.

Beliau berkata program membabitkan 100 sukarelawan termasuk penyelam skuba profesional itu dianjurkan bersama Yayasan Salam Malaysia dan Black Eye Scuba Team menerusi Sea Daddy Diver Services.

Menurut Zuraidah semua sampah yang dikutip dikumpul, diukur, diasing dan ditimbang serta direkod mengikut prosedur operasi standard (SOP) yang ditetapkan Persatuan Jurulatih Selaman Profesional (PADI).

“Data yang diperoleh akan diserahkan kepada Pangkalan Data Gobal PADI dan jabatan atau agensi kerajaan seperti Jabatan Perikanan untuk tujuan penyelidikan,” katanya.

Beliau berkata program yang mendapat sokongan daripada pelbagai agensi termasuk kerajaan negeri dan pusat itu dilaksanakan bagi memupuk semangat menjaga alam sekitar khususnya pemuliharaan laut dan kebersihan pantai selaras dengan slogan ‘Menjaga Pantai dan Laut Bersih, Budaya Mulia, Amalan Kita’. –AlHijrah Online


EMPAT HARI BERTURUT-TURUT PEMBERIAN VAKSIN LEPASI ANGKA 300,000

KUALA LUMPUR: Kadar pemberian vaksin COVID-19 semalam mencatatkan angka tertinggi dengan 376,909 dos diberikan kata Menteri Kesihatan Datuk Seri Dr Adham Baba.

Ia juga merupakan hari keempat berturut-turut kadar vaksinasi lepasi angka 300,000 bermula pada 5 Julai dengan 313,761 dos, 6 Julai 340,043 dos dan 7 Julai 375,842 dos.

Daripada 376,909 dos yang diberikan semalam, 222,927 adalah penerima dos pertama manakala 153,982 adalah penerima dos kedua.

“Setakat semalam jumlah keseluruhan pemberian vaksin COVID-19 ialah 10,413,270 dos dengan 7,222,481 orang terima dos pertama dan 3,190,789 telah menerima dos kedua,” kata Adham Baba menerusi ciapan di Twitter.

Pertambahan pemberian vaksin semalam menjadikan 22.1 peratus daripada populasi negara telah menerima vaksin pertama dan 9.8 peratus telah lengkap divaksin dengan menerima dos kedua. — AlHijrah Online


PRN: ALIRAN TRAFIK LANCAR SETAKAT 1 TENGAH HARI

KUALA LUMPUR: Aliran trafik di seluruh negara setakat 1 tengah hari ini lancar dan tiada sebarang kesesakan luar biasa dilaporkan sempena Pilihan Raya Negeri (PRN) di enam negeri.

Jurucakap Lembaga Lebuhraya Malaysia (LLM) berkata aliran trafik di Plaza Tol Jalan Duta (arah utara), Plaza Tol Sungai Besi (menuju selatan) dan Plaza Tol Gombak (arah Pantai Timur) berjalan lancar dan tiada sebarang kemalangan dilaporkan setakat ini.

“Hanya aliran trafik di beberapa laluan lebuh raya utama menuju utara sahaja mengalami sedikit kesesakan iaitu laluan menuju ke Sungai Petani, Kedah dan Perai, Pulau Pinang.

“Kebiasaannya trend trafik meningkat pada 3 petang hingga 8 malam yang mungkin menyebabkan sedikit kesesakan. Keadaan trafik setakat ini lancar, namun bergantung juga kepada faktor kemalangan sekiranya ada berlaku,” katanya kepada Bernama hari ini.–AlHijrah Online


HARGA SILING PELITUP MUKA AKAN DITURUNKAN DI BAWAH RM1.20

KUALA LUMPUR: Kerajaan bercadang untuk menurunkan harga siling pelitup muka daripada RM1.50 kepada RM1.20 seunit.

Menteri Perdagangan Dalam Negeri dan Hal Ehwal Pengguna, Datuk Alexander Nanta Linggi berkata perkara itu akan diputuskan dalam tempoh terdekat.

“Memandangkan maklum balas daripada awam, kami sudah berbincang, mungkin kita akan turun lagi di bawah RM1.20 kerana kita prihatin dan kita sensitif, tak ada masalah.

“Dalam dua tiga hari ini kami buat keputusan,” katanya pada Waktu Pertanyaan Menteri di Dewan Rakyat, hari ini.

Beliau menjawab soalan tambahan ahli Parlimen Kota Melaka Khoo Poay Thiong yang bertanya usaha kerajaan untuk membantu golongan memerlukan ketika pasca Covid-19.

Bermula 1 Ogos 2020 kerajaan mewajibkan orang awam memakai pelitup muka, khususnya ketika berada di dalam pengangkutan awam dan kawasan sesak sebagai langkah membendung penularan wabak Covid-19. — AlHijrah Online


Kuota Matrikulasi: Unisza, UMT sokong kenyataan Menteri Pendidikan

KUALA TERENGGANU – Universiti Sultan Zainal Abidin (UniSZa) dan Universiti Malaysia Terengganu (UMT) menyokong kenyataan Menteri Pendidikan, Dr Maszlee Malik berhubung keputusan mengekalkan kuota 90 peratus kemasukan Bumiputera ke dalam program matrikulasi.

Naib Canselor UniSZA, Datuk Dr Hassan Basri Awang Mat Dahan berkata, kuota peruntukan pelajar Melayu dan Bumiputera perlu dikekalkan dan ditambahbaik demi keperluan semasa.

“Ia juga selaras dengan faktor sosio-ekonomi di mana Melayu dan Bumiputera masih jauh ketinggalan dari segi pendapatan. Kita tidak boleh biarkan kaum majoriti negara ini terus ketinggalan dalam semua sektor berbanding kaum lain”.

“Menteri Pendidikan juga begitu prihatin terhadap golongan B40 yang majoritinya juga adalah Melayu dan Bumiputera maka tidak salah mengekalkan kuota itu dengan beberapa penambahbaikan,” katanya dalam satu kenyataan hari ini.

Sementara itu, Timbalan Naib Canselor (Akademik dan Antarabangsa) UMT yang menjalankan fungsi Naib Canselor, Prof Ir Dr Noor Azuan Abu Osman pula berkata, pihaknya berterima kasih dengan kerajaan yang mengambil keputusan bijak dalam meningkatkan bilangan pengambilan ke matrikulasi daripada 25,000 kepada 40,000 tempat pada tahun ini.

“Pendirian tegas mengenai kuota ini dibuat kerana apa diputuskan Menteri Pendidikan dan kerajaan adalah sesuatu yang selari dengan perlembagaan negara selaras untuk menjadikan Malaysia sebuah negara inklusif dan saksama apabila semua warga mempunyai peluang untuk meningkatkan taraf hidup dan sosio-ekonomi mereka,” lapor Bernama yang dipetik Sinar Harian.

“Kemasukan pelajar ke universiti di peringkat diploma dan sarjana muda adalah berdasarkan merit pelajar, berikutan itu ia tidak perlu dipolitikkan oleh sesetengah pihak,” katanya.

Menurutnya, justeru, UMT menyeru supaya cubaan sesetengah pihak yang cuba merangsang sentimen kebencian antara kaum perlu dihentikan segera.

“Sekiranya perkara ini tidak dikawal dan dibendung dengan segera, ini akan menggugat keharmonian dan perpaduan serta menghakis toleransi antara kaum di negara ini,” katanya.


PERLIS BENAR KEHADIRAN JEMAAH TANPA TERIKAT STATUS VAKSINASI

KANGAR: Majlis Agama Islam dan Adat Istiadat Melayu Perlis (MAIPs) membenarkan jemaah di negeri ini menyertai aktiviti pengimarahan masjid tanpa terikat dengan status vaksinasi, susulan negara memasuki Fasa Peralihan Ke Endemik bermula 1 April ini.

Raja Muda Perlis Tuanku Syed Faizuddin Putra Jamalullail bertitah kanak-kanak juga dibenarkan hadir menunaikan solat dan mengikuti aktiviti pengimarahan masjid, namun larangan tetap dikenakan terhadap individu yang dijangkiti atau disyaki dijangkiti COVID-19.

“Mereka yang mempunyai gejala seperti demam, sesak nafas, sakit tekak dan sebagainya kekal dilarang untuk hadir ke masjid,” titah baginda menerusi satu kenyataan dikeluarkan MAIPs hari ini.

Tuanku Syed Faizuddin yang juga Yang Dipertua MAIPs bertitah jemaah turut dibenarkan menunaikan solat tanpa penjarakan fizikal, tetapi bagi aktiviti lain seperti kuliah agama masih diteruskan mengikut prosedur operasi standard (SOP) yang sedia ada.

“Beta berharap Fasa Peralihan Ke Endemik ini menjadi permulaan baharu kepada semua untuk menempuh normalisasi pasca-COVID nanti,” titah baginda.–AlHijrah Online


Tikus serang kem pelarian

SYRIA, 14 Januari – Pelarian Palestin di kem I’zaz, utara Syria menghadapi masalah terbaru iaitu penyebaran populasi tikus yang membimbangkan penghuni kem.

Aktivis, Ammar Al-Qudusi, ahli Persatuan Pelarian Palestin berkata terdapat seorang kanak-kanak digigit tikus pada bahagian bawah bibir. Terdapat 13 kes gigitan tikus selain itu yang dilaporkan.

Dia menyelar pihak berkuasa tempatan kerana memandang remeh isu tersebut sambil menyatakan penggunaan racun arsenik oleh pihak pengurusan kem tidak berjaya menyelesaikan isu tersebut.

Laporan Al-Quds Foundation Malaysia menyebutkan bahawa penghuni kem menyuarakan kebimbangan terhadap isu keselamatan anak-anak mereka berikutan jangkitan kuman dan penyakit yang mula tersebar akibat gigitan tikus.


BANJIR KILAT DIJANGKA BERLAKU DI KAWASAN RENDAH DI P.PINANG

GEORGE TOWN, 21 Jun – Dengan fenomena La Nina diramal berlaku tidak lama lagi, banyak kawasan rendah di negeri ini dijangka terdedah kepada banjir kilat.

Pengerusi Jawatanakuasa Kerajaan Tempatan, Pengurusan Trafik dan Tebatan Banjir Negeri Chow Kon Yeow berkata ketika ini terdapat kira-kira 10 kawasan rendah dikenal pasti. Chow berkata kini skuad khas dari Jabatan Pengairan dan Saliran, dan Majlis Perbandaran Seberang Perai (MPSP) memantau dan memastikan rumah-rumah pam, berfungsi dengan baik, perangkap sampah dibersihkan bagi mengurangkan kemungkinan berlaku banjir.

Menurut Jabatan Meteorologi, Pulau Pinang akan mengalami hujan dan ribut petir pada kebanyakan hari minggu ini.

BERNAMA


ARAB SAUDI UMUM BERJAYA ‘TEWASKAN’ COVID-19

RIYADH: Hanya merekodkan 139 kes baharu semalam. Statistik itu disifatkan Arab Saudi sebagai sesuatu yang amat membanggakan, sekali gus mendorong negara itu mengisytihar kemenangan ke atas virus COVID-19.

Angka terbaharu itu pertama kali dicapai di bawah 150, sejak dunia diancam virus pembunuh itu, suku pertama tahun ini.

Menerusi laporan mingguannya, Kementerian Kesihatan Arab Saudi mengumumkan sebahagian besar wilayah di negara itu kini berstatus ‘zon selamat’.

“Kami (Arab Saudi) adalah negara yang dilihat berjaya mengawal jangkitan, selain mencatat siri penurunan kes kebelakangan ini”.

Menurut Dr. Mohammed Al-Abd lagi, kejayaan itu hasil disiplin dan pematuhan SOP yang diamalkan rakyat negara itu. Katanya lagi, jika tiada kerjasama antara masyarakat dengan pihak berkuasa dalam urusan mengawal penularan virus berkenaan, kejayaan itu mustahil untuk dicapai.

Berikutan situasi pandemik yang membelenggu dunia, Arab Saudi pernah membuat keputusan menutup dua masjid suci umat Islam, iaitu Masjidil Haram di Makkah dan Masjid Nabawi di Madinah daripada sebarang kemasukan jemaah termasuk bagi tujuan umrah.

Musim haji juga terpaksa diadakan dalam bilangan jemaah yang sangat terhad, manakala umrah buat rakyat tempatan dan mereka yang tinggal di Arab Saudi sahaja dibolehkan, dengan amalan SOP paling ketat.

Bagaimanapun, sejak Oktober lalu, Arab Saudi mula membuka pintu masuk antarabangsanya untuk jemaah umrah dari seluruh dunia, dengan masih mengekalkan SOP dan kelaziman baharu.

Antara negara Islam yang mula menghantar jemaah adalah Indonesia dan Pakistan. – AlHijrah Online / Ardi Herman Mohd Mardzi


KERAJAAN PERUNTUK RM8.9 JUTA BANTU INSTITUSI PENDIDIKAN ISLAM DI KEDAH – ANWAR

JITRA: Kerajaan memperuntukkan sejumlah RM8.9 juta bagi membantu institusi-institusi pendidikan Islam di Kedah meningkatkan lagi tahap dan mutu pendidikan di negeri itu, kata Perdana Menteri Datuk Seri Anwar Ibrahim.

Beliau berkata daripada jumlah itu, sebanyak RM6.4 juta diperuntukkan untuk membaik pulih dan menaik taraf kemudahan pendidikan bagi institusi pendidikan Islam termasuk sekolah Kelas Al-Quran dan Fardu Ain (KAFA) di negeri berkenaan.

“Bagi negeri Kedah sahaja, Kerajaan Perpaduan telah luluskan sejumlah RM604,180 kepada 36 institusi pendidikan Islam ini untuk tujuan kursus dan latihan guru serta bantuan pendidikan seperti meja, kerusi, almari, projektor, papan putih, kabinet buku dan sebagainya.

“Kerajaan Perpaduan turut akan menyumbang sejumlah RM1.985 juta kepada 28 pondok, tahfiz, maahad dan sekolah agama yang berdaftar di Kedah dalam usaha kita menyuburkan lagi pendidikan berteraskan Islam di negeri ini,” katanya semasa berucap pada majlis Sambutan Jubli Intan Sekolah Menengah Agama (SMA) Nahdhah Hasanah Melele, Kodiang dekat sini hari ini.

Beliau berkata selain itu, kerajaan turut bersetuju meluluskan sumbangan lain iaitu RM2.94 juta kepada 588 masjid kariah di 12 daerah di seluruh negeri Kedah yang berdaftar di bawah Jabatan Hal Ehwal Agama Islam Negeri Kedah (JHEAIK).

Beliau berkata sumbangan itu bagi pengimarahan masjid sempena sambutan Hari Raya Aidiladha yang akan menjelang dengan setiap masjid akan menerima sumbangan sebanyak RM5,000.

“Orang Kedah kata termasuk orang Cherok To’kun, kena ‘pekin’ (berjimat), bila kita pekin, tak boros kita boleh belanja untuk kebaikan,” katanya.

Dalam pada itu, Perdana Menteri turut mengumumkan peruntukan sebanyak RM1.2 juta lagi kepada pihak SMA Nahdhah Hasanah Melele bagi tujuan membaik pulih sekolah itu.

Anwar berkata di bawah Kementerian Pendidikan, sejumlah RM821 juta telah diperuntukkan untuk pengoperasian dan pembangunan pendidikan Islam khususnya bagi 228 sekolah agama bantuan kerajaan (SABK) yang berdaftar di bawah kementerian di seluruh negara.

Beliau berkata dalam keadaan kerajaan menghadapi kekangan kewangan, hutang yang banyak dan perbelanjaan defisit kerajaan tidak akan membelakangkan soal pendidikan, kesihatan dan pengimarahan masjid serta program Islam.

Turut hadir pada majlis itu, Menteri Pendidikan Fadhlina Sidek, Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar dan Pengetua SMA Nahdhah Hasanah Melele Mohd Jamil Sadaqi Tajuddin. –AlHijrah Online


PERJUANGAN PALESTIN MEMASUKI FASA PALING SUKAR, RUMIT – MAHMOUD ABBAS

RAMALLAH: Perjuangan pembebasan Palestin kini berada pada fasa paling rumit dan berkemungkinan juga paling sukar, kata Presiden Palestin Mahmoud Abbas.

Lapor Xinhua, beliau menyatakan perkara tersebut semasa berucap menerusi televisyen sempena memperingati 17 tahun kematian pemimpin Palestin Yasser Arafat.

“Upacara ini berlangsung ketika perjuangan kebangsaan kita menempuh fasa amat rumit, mungkin juga paling sukar dalam sejarah perjuangan kita. Adalah suatu yang tidak munasabah atau suatu yang boleh diterima kerana kuasa penjajah terus menjerut kita selama-lamanya.

“Dan tidak munasabah juga untuk kita terus komited terhadap perjanjian ketika Israel tidak pernah mematuhinya.

“Israel terus membina dan memperluaskan kawasan perumahan selain terus melancarkan penindasan sistematik bagi mengubah keadaan sejarah bandar raya Baitulmaqdis bagi menghapuskan identiti, karektor Arab dan Islam,” katanya sambil menggesa dunia supaya mengubah cara bertindak mereka terhadap Israel dengan mengambil langkah lebih ketara.

Pada November 2004, Arafat meninggal dunia pada usia 75 tahun ketika dirawat akibat penyakit misteri di sebuah hospital Perancis.

Penduduk Palestin mendakwa Israel telah meracun beliau namun zionis menafikan tuduhan tersebut.

Yasser Arafat memimpin Pertubuhan Pembebasan Palestin sejak 1969 dan menjadi presiden pertama Pihak Berkuasa Palestin sejak pembentukannya pada 1994.–AlHijrah Online


“KAMI LARI IKUT RAKAN” – TAHANAN ROHINGYA

BANDAR BAHARU: “Kami lari kerana semua rakan melarikan diri,” demikian alasan diberikan dua tahanan Rohingya yang diberkas sepasukan anggota polis Bahagian Kongsi Gelap, Judi dan Maksiat (D7) di jalan Sungai Rambai, Relau dekat sini, malam tadi.

Dua tahanan lelaki berusia lingkungan 30-an itu dikesan sekitar 9.58 malam selepas bersembunyi kira-kira 18 jam di dalam kebun kelapa sawit, terletak kira-kira 2 Kilometer dari Depot Tahanan Imigresen Sungai Bakap, Pulau Pinang.

Mereka juga mendakwa tidak terlibat dengan kumpulan yang memecahkan pintu blok dan jeriji penghadang namun bertindak melarikan diri kerana ketakutan.

Kira-kira 10 anggota pasukan pencari bersama bahagian D7 bekerjasama mengesan dan menahan saki- baki etnik Rohingya di sekitar kawasan depot.

Terdahulu petugas media menerima maklumat terdapat empat tahanan Rohingya melarikan di kawasan bukit berhampiran depot tersebut.

Bagaimanapun, pencarian kira-kira sejam di kawasan semak dan berbukit itu gagal menemukan tahanan.

Sementara itu, seorang penduduk kampung Mohd Khairudin Othman, 28, mendakwa terserempak dengan empat etnik Rohingya yang meloloskan diri dari pusat tahanan berkenaan.

Mohd Khairudin yang bekerja di sebuah kelab kuda berkata ketika kejadian sekitar 8 malam itu, dia yang sedang melalui jalan di Lintang Relau Indah dekat sini dengan menaiki motosikal, secara tiba-tiba ditahan seorang etnik Rohingya.

Mohd Khairudin berkata sebaik didekati, seorang tahanan mengusap perutnya memberi isyarat sedang kelaparan manakala tiga lagi tahanan menyorok dalam semak.

“Saya bimbang dicederakan mereka dan terus melaporkan perkara itu kepada anggota Imigresen di Depot Tahanan yang terletak kira-kira satu kilometer dari lokasi penemuan,” katanya.

Mohd Khairudin berharap saki-baki tahanan Rohingya itu dijumpai dengan segera kerana bimbang akan keselamatan diri dan penduduk kampung sekiranya mereka bertindak ganas.

Menerusi tinjauan Bernama setakat pukul 10.30 malam ini, pihak berkuasa masih mengawal ketat kawasan sekitar bukit selain turut dibantu penduduk kampung.

Dalam kejadian awal pagi hari ini, seramai 528 warga asing terdiri daripada etnik Rohingya yang merupakan tahanan di Depot Imigresen Sementara Sungai Bakap, melarikan diri dari depot tersebut.

Daripada 528 yang melarikan diri dari depot yang menempatkan 664 orang tahanan itu, seramai 357 telah dikesan semula termasuk enam yang maut selepas terlibat dalam kemalangan ketika melintas Lebuh raya PLUS di KM168 menghala selatan, berhampiran kawasan Jawi.–AlHijrah Online


PEMAIN ARSENAL PELUK ISLAM

Pemain bola sepak Arsenal, Thomas Partey dilaporkan telah memeluk Islam.

Berita Partey memeluk Islam itu telah dikongsi akaun Twitter @TikiTakaConnor.

“Thomas Partey telah memeluk Islam. Tahniah,” kata ciapan tersebut.

Ciapan itu turut disertakan gambar Partey sedang memegang Al-Quran bersama Imam Sheikh Muhammad Al-Azhari di Pusat Islam di London.

Setakat ini pemain kelahiran Ghana yang berusia 28 tahun itu dilapor belum mendedahkan mengapa dirinya terdetik untuk menjadi seorang Muslim. – AlHijrah Online


LELAKI PUKUL KEPALA PEMANDU WANITA MENGAKU SALAH, DIPENJARA TUJUH HARI

TAPAH: Gara-gara memukul dan membuat ugutan, lelaki yang tular videonya memukul kepala seorang pemandu wanita semasa dalam perjalanan dari Cameron Highlands menuju ke Tapah dihukum penjara tujuh hari oleh  Mahkamah Majistret Tapah hari ini.

Hukuman tersebut dibuat Majistret Siti Hanum Mohamad Sah selepas tertuduh Mohamad Zaim Faiz Tarmizi, 29 tahun mengaku bersalah selepas dua pertuduhan dibacakan terhadapnya.

Siti Hanum dalam penghakiman beliau turut menasihatkan tertuduh supaya berfikir sebelum bertindak kerana ia akan memberi kesan buruk kepada diri serta masyarakat.

Mengikut pertuduhan, penyelia kilang terbabit didakwa memukul Amiera Atiqah Shahrizan, 24 tahun yang dalam perjalanan turun dari Cameron Highlands menuju ke Tapah kira-kira pukul 5.33 petang pada 5 Jun lalu.

Perbuatan tersebut dilakukan di Lata Iskandar di KM 22 Jalan Tapah – Cameron Highlands.

Bagi perbuatan itu dia didakwa mengikut  Seksyen 323 Kanun Keseksaan dan dihukum penjara setahun atau denda maksimum RM2, 000 atau kedua-duanya sekali.

Tertuduh turut dituduh mengikut Seksyen 506 Kanun Keseksaan kerana telah menakutkan pemandu wanita terbabit dan  dibawah kesalahan itu boleh dipenjara maksimum tujuh tahun atau denda atau kedua-duanya.

Baru-baru ini tular video berdurasi 59 saat lelaki terbabit memukul kepala seorang pemandu wanita semasa dalam perjalanan dari Cameron Highlands menuju ke Tapah bersama adik lelakinya yang berusia 17 tahun.

Wanita terbabit hendak memotong sebuah kereta yang berada di hadapannya namun tidak dapat memotong.

Tindakan tersebut menyebabkan pemandu lelaki terbabit menunjukkan isyarat lucah sehingga jalan mula menjadi sesak berhampiran dengan pusat peranginan Lata Iskandar.

Lelaki terbabit kemudian telah turun dari kenderaannya dan bertindak mengetuk cermin kereta, memarahi dan memukul kepala pengadu wanita tersebut serta mengeluarkan kata-kata ugutan. — AlHijrah Online / Hamimah Hamid


TERKINI TURKI: CUBAAN RAMPASAN KUASA (dikemas kini 06.40 PM)


RAKYAT MALAYSIA BOLEH LANGGAN PAKEJ 5G RAHMAH MULAI HARI INI

PUTRAJAYA:  Mulai hari ini bersempena sambutan Hari Kebangsaan, rakyat Malaysia layak untuk melanggan Pakej 5G RAHMAH dengan spesifikasi asas pelan data melibatkan telefon pintar berharga tidak melebihi RM240.

Menteri Komunikasi dan Digital Fahmi Fadzil berkata dalam kemeriahan sambutan kemerdekaan negara, rakyat boleh menggunakan peluang untuk melanggan pakej tersebut yang juga menawarkan pelan pascabayar serendah RM60 sebulan dengan data minimum 60GB sehingga Disember tahun ini.

“Penjawat awam juga akan mendapat rebat RM10 sebulan untuk tempoh 12 bulan bagi pakej pascabayar bernilai RM60 dan ke atas, mulai 16 Sep ini,” katanya pada sidang media selepas sambutan Hari Kebangsaan 2023 di Dataran Putrajaya di sini, hari ini.

Bagi menghargai pengamal media di negara ini, Fahmi berkata golongan itu juga boleh menikmati rebat sebulan bil telefon bimbit bagi bulan September, di bawah Insentif Rebat RAHMAH Pengamal Media.

Beliau berkata semua pengamal media yang memiliki kad perakuan media Jabatan Penerangan layak mendapat rebat satu bulan bil telefon bimbit itu.

“Insya-Allah akan ada beberapa perkara lagi akan diusahakan untuk pengamal media,” katanya.

Selasa lepas ketika melancarkan pakej 5G RAHMAH Fahmi berkata ia yang melibatkan pilihan telefon pintar sama ada jenama Samsung A14 5G atau Honor 90 Lite 5G itu, hanyalah merupakan spesifikasi asas bagi pemberian pakej 5G RAHMAH dan pihak telco amat digalakkan menyediakan tawaran yang lebih baik.–AlHijrah Online


KEMATIAN ANGGOTA TENTERA HILANG DI HUTAN SIMPAN BELUM AKIBAT KECEDERAAN KEPALA

IPOH: Polis mengesahkan punca kematian anggota tentera yang ditemukan maut di Hutan Simpan Belum dekat Gerik Koperal Mohammad Nasri Mohd Nasib berpunca daripada kecederaan kepala dipercayai akibat terjatuh.

Ketua Polis Perak Datuk Seri mophd Yusri Hassan Basri berkata pengesahan itu dibuat selepas proses bedah siasat di Hospital Permaisuri Bainun, di sini.

“Hasil bedah siasat dikenal pasti sebagai Koperal Mohamad Nasri Mohd Nasib dari Batalion ke-25 Rejimen Askar Melayu Diraja (RAMD) Kem Sri Bentong, Pahang.

“Punca kematian adalah disebabkan kecederaan kepala yang konsisten dengan jatuh,” katanya dalam kenyataan hari ini.

Mohd Yusri berkata jenazah telah diserahkan kepada pihak Angkatan Tentera Malaysia (ATM).

Semalam, Mohd Yusri berkata polis menemukan satu mayat lelaki oleh pasukan operasi mencari dan menyelamat berikutan laporan kehilangan seorang anggota tentera di kawasan pedalaman Hutan Simpan Belum, dekat Gerik, sejak 7 April lepas.

Mayat kemudian dihantar ke hospital Raja Permaisuri Bainun untuk bedah siasat. –AlHijrah Online


TIGA MAUT TERPERANGKAP DALAM KEBAKARAN DI PUSAT HIBURAN KARAOKE

ALOR SETAR: Tiga individu termasuk seorang wanita dipercayai lemas dengan asap tebal akibat terperangkap dalam kebakaran di sebuah pusat hiburan karaoke di Jalan Putra, Mergong dekat sini, hari ini.

Mangsa lelaki yang maut dikenali sebagai Jeffrey Tan Yan Wei, 30, dan Mark Barry, 32, manakala wanita yang maut dikenali sebagai Kim Mei Kit, 31 tahun dan kesemua mereka merupakan pelanggan pusat hiburan itu.

Timbalan Pengarah Jabatan Bomba dan Penyelamat Malaysia (JBPM) Kedah Penolong Pesuruhjaya Bomba Syufaat Kamaron berkata pihaknya menerima panggilan kecemasan berhubung kejadian pada 10.19 pagi tadi.

“Anggota dari Balai Bomba dan Penyelamat (BBP) Alor Setar dan BBP Jalan Raja telah dikerahkan ke lokasi kejadian untuk membuat pemadaman di bangunan Kelas A berkenaan. Kebakaran dapat dipadamkan sepenuhnya 10 minit kemudian.

“Bomba dimaklumkan oleh pemilik pusat hiburan bahawa terdapat 11 individu di dalam premis yang tidak beroperasi ketika kejadian. Bagaimanapun, lapan daripadanya berjaya keluar manakala tiga lagi pelanggan terperangkap di dalam bilik karaoke,” katanya kepada pemberita ketika ditemui di tempat kejadian, hari ini.

Syufaat berkata pihaknya berdepan kesukaran untuk mencari mangsa yang terperangkap berikutan asap tebal selain bilik karaoke yang telah diubah suai.

“Lepas pemadaman dilakukan, anggota bomba terus masuk ke dalam premis tetapi tidak menemukan sebarang mangsa. Pusat hiburan ini banyak bilik dan kami dapati banyak yang telah diubah suai dan ada juga bilik rahsia dan ini menyukarkan lagi proses pencarian mangsa.

“Kami dapat bantuan daripada pemilik premis untuk kenal pasti kedudukan bilik-bilik yang ada di situ. Mangsa pertama yang kami jumpa ialah Mark di bilik VIP 1 manakala Jeffrey dan Kim ditemukan di bilik VIP 2,” katanya.

Syufaat berkata setakat ini pihak polis dan pemilik mengesahkan tiada mangsa lain yang berada di dalam premis dan kerja-kerja akhir sedang dijalankan bagi memastikan tiada bara api yang dibimbangi akan menyebabkan berlaku kebakaran lagi.

“Kerja-kerja untuk mengeluarkan asap dari premis berkenaan sedang dilakukan dan pasukan forensik kebakaran bomba juga telah masuk untuk menjalankan siasatan. Buat masa ini punca kejadian masih belum diketahui,” katanya.

Katanya premis itu tidak beroperasi ketika kejadian, namun mangsa berkenaan berkemungkinan bermalam di situ sebelum kebakaran tersebut berlaku.–AlHijrah Online


DUN KEDAH DIJANGKA BUBAR SELEPAS 18 JUN

ALOR SETAR: Menteri Besar Kedah Datuk Seri Muhammad Sanusi Md Nor memberi bayangan bahawa Dewan Undangan Negeri (DUN) Kedah akan dibubarkan selepas pertengahan Jun depan bagi membolehkan Pilihan Raya Negeri (PRN) diadakan.

Muhammad Sanusi berkata beberapa faktor termasuk bulan Ramadan, sambutan Aidilfitri, tempoh ibadah haji serta sambutan Aidiladha menyebabkan pihaknya berpandangan DUN Kedah tidak sesuai dibubarkan ketika ini.

“Seperti saya pernah sebut, bulan tiga (Mac) dengan bulan empat (April) puasa dan raya… lepas tu orang pergi haji (kena) tunggu orang balik (dari) haji, (dan) yang penting di Kedah ini pada 18 Jun ada (sambutan) keputeraan Tuanku Sultan Kedah, lepas itu baru boleh buat apa yang patut,” katanya.

Beliau berkata demikan ketika ditanya pemberita mengenai jangkaan tarikh pembubaran DUN Kedah bagi membolehkan PRN diadakan, selepas menghadiri majlis sambutan Tahun Baharu Cina peringkat Kedah di sini malam tadi.

Mengulas lanjut, Muhammad Sanusi berkata PAS telah membuat keputusan untuk menentukan sendiri tarikh pembubaran DUN di tiga negeri yang ditadbir iaitu Kedah, Kelantan dan Terengganu tanpa melibatkan perbincangan dengan tiga negeri yang ditadbir Pakatan Harapan (PH).

Bagaimanapun, Muhammad Sanusi yang juga Pengarah Pilihan Raya PAS Pusat berkata beliau berharap negeri-negeri ditadbir PH iaitu Pulau Pinang, Selangor dan Negeri Sembilan dapat membubarkan DUN masing-masing bersama tiga negeri PAS supaya PRN serentak di kesemua negeri dapat diadakan.

“Perbincangan secara tidak rasmi dengan negeri lain ada, macam saya tanya Menteri Besar Negeri Sembilan (Datuk Seri Aminuddin Harun), bukan dia sengaja nak bubar DUN pada Mei tetapi 1 Jun DUN terbubar sendiri.

“Jadi mahu tidak mahu dia kena bubar pada bulan Mei atau selewat-lewatnya 31 Mei. Jadi kalau nak disekalikan PRN kena buat dalam tempoh 60 hari, jadi negeri-negeri lain dalam tempoh itulah antara 1 Jun hingga 31 Julai. Secara tak rasminya macam itulah,” katanya. — AlHijrah Online


CUTI UMUM PADA ISNIN 28 NOV – PM ANWAR

KAJANG: Perdana Menteri Datuk Seri Anwar Ibrahim mengumumkan 28 Nov sebagai cuti umum sempena pembentukan Kerajaan Perpaduan Nasional dan pelantikan beliau sebagai Perdana Menteri ke-10 Malaysia.

Beliau berkata cuti yang asalnya dicadang diberikan esok terpaksa dianjak ke Isnin depan untuk terus memberikan ruang kepada nilai ringgit dan Bursa Malaysia yang menunjukkan perkembangan positif hari ini.

“Saya bersyukur kerana hari ini dan sebelumnya keadaan dan keyakinan pelabur juga berubah, ringgit diperkuat dan bursa lebih segar.

“Justeru, saya putuskan esok tidak boleh diberi cuti umum tetapi diganti dengan hari Isnin (28 Nov),” katanya pada sidang media pertama beliau selepas mengangkat sumpah sebagai Perdana Menteri.

Pengerusi Pakatan Harapan (PH) itu juga berkata beliau telah berbincang dengan Ketua Setiausaha Negara Tan Sri Mohd Zuki Ali dan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah untuk memberikan cuti umum itu namun ia tertangguh susulan urusan penubuhan kerajaan belum selesai selepas Pilihan Raya Umum ke-15 (PRU-15) Sabtu lepas.

Terdahulu, orang ramai mula mempersoal di media sosial sama ada esok akan diberikan cuti peristiwa atau sebaliknya sempena pengumuman Perdana Menteri ke-10 pagi tadi.

Ringgit meningkat 1.8 peratus ke paras tertingginya dalam tempoh dua bulan berbanding dolar AS hari ini dan pada 6 petang, ringgit naik 815 mata peratusan kepada 4.4910/5000 berbanding dolar AS daripada paras penutup 4.5725/5775 pada Rabu.

Bursa Malaysia ditutup tinggi pada paras tertinggi tiga bulan dengan indeks utama meningkat sebanyak 4.04 peratus berikutan sentimen pasaran menaik susulan situasi politik tempatan mereda serta perkembangan luaran positif yang mendorong minat risiko pelabur.

Ditanya tentang pendiriannya yang sebelum ini enggan mengambil gaji sebagai Perdana Menteri, Anwar yang juga Ahli Parlimen Tambun berkata beliau kekal dengan keputusan itu.

Tegasnya keputusan itu sebagai langkah untuk mengembalikan kepercayaan rakyat terhadap kerajaan, menteri dan pemimpin parti.

“Tidak… saya telah umumkan bahawa itu langkah pertama untuk pulihkan keyakinan rakyat supaya tak lihat menteri dan pemimpin itu, tak kira parti dan agama, semuanya hanya fikir gaji, kepentingan, kontrak dan saham… maka saya pilih untuk tolak gaji PM,” katanya.

Anwar juga memaklumkan beliau akan memulakan tugas sebagai Perdana Menteri secara rasmi di pejabatnya di Jabatan Perdana Menteri, Putrajaya sebelum 10 pagi esok.

Perdana Menteri berkata pegawai beliau telah memintanya berada di pejabat pada 8 pagi namun terpaksa dianjak ke 10 pagi kerana terdapat mesyuarat yang perlu dihadiri sebelum ke sana.

Anwar mengangkat sumpah jawatan sebagai Perdana Menteri ke-10 di hadapan Yang di-Pertuan Agong selepas negara berdepan kemelut politik yang menyaksikan Parlimen tergantung apabila tiada parti yang mendapat majoriti mudah untuk membentuk kerajaan pada PRU-15.–AlHijrah Online


PENGGUNAAN SKUTER ELEKTRIK PERLU LESEN BERMULA 1 JANUARI

KUALA LUMPUR: Penggunaan skuter elektrik di atas jalan raya atau kawasan selain yang digazetkan di ibu negara adalah dilarang, malah tindakan undang-undang juga akan dikenakan bagi yang ingkar di bawah Akta Pengangkutan Jalan (APJ) 1987, bermula 1 Januari tahun depan.

Ketua Jabatan Siasatan dan Penguatkuasaan Trafik (JSPT) Kuala Lumpur ACP Zulkefly Yahya berkata penggunaan skuter elektrik hanya dibenarkan di tempat yang digazetkan seperti di taman-taman permainan, kawasan penjalan kaki dan kawasan sekitar pusat beli-belah di ibu negara.

“Penunggang skuter elektrik tidak dibenarkan untuk menggunakannya di atas jalan raya kerana ia menganggu pengguna jalan raya yang lain, boleh mendatangkan bahaya atau terlibat kemalangan,”  katanya.

Pihaknya menerima banyak aduan daripada orang awam mengenai penunggang skuter elektrik yang menunggang di atas jalan raya di ibu negara.

“Setakat ini, polis telah mengenal pasti tiga kawasan aktif penggunaan skuter berkenaan di ibu negara, iaitu di sekitar Dataran Merdeka, KLCC dan Bukit Bintang.

“Pihak polis memantau orang ramai yang bermain skuter itu di atas jalan raya dan setakat ini, kami tidak mengambil tindakan dan hanya menasihatkan dahulu sebelum tindakan mula dikenakan pada 1 Januari depan,” katanya.

Tambahnya, penunggang skuter elektrik perlu memohon lesen kebenaran khas daripada Ketua Pengarah Jabatan Pengangkutan Jalan (JPJ), jika mahu menggunakan skuter berkenaan di atas jalan raya.

Individu yang didapati bersalah boleh dikenakan hukuman di bawah Seksyen 54 APJ 1987 dengan kesalahan pertama didenda sebanyak RM300 dan kesalahan kedua, boleh didenda sebanyak RM1,000 atau penjara tiga bulan, setelah undang-undang ini dikuatkuasakan tahun depan.

Kenderaan skuter elektrik tergolong di bawah takrifan Kenderaan Mikromobiliti.

Di bawah pindaan terbaharu APJ (Oktober 2020) Seksyen 2 (b) takrifan bagi kenderaan mikromobiliti bermaksud, ‘mana-mana kenderaan yang dipacu oleh sumber elektrik, enjin pembakaran dalam atau kuasa manusia atau gabungan sumber elektrik, enjin pembakaran dalam atau kuasa manusia dan mempunyai kelajuan maksimum 50km sejam’.

Terdahulu,  Zulkefly mengetuai  operasi khas pasukan (JSPT) Kuala Lumpur memberi kempen advokasi dan mendidik penunggang skuter elektrik di tiga lokasi di ibu kota.—AlHijrah Online